qundao/data-zh-poetry huggingface dataset:
到飛泉
作者：曹勛
朝代：宋

曉入飛泉带月華，山如相識路如家。
百蟲不響露初下，開盡一川蕎麥花。
前有一樽酒
作者：曹勛
朝代：宋

前有一樽酒，高張發清彈。
娥眉揚玉澤，雅舞凌七盤。
春容媚桃李，艷色夭且妍。
向我如笑粲，舉酒相爲歡。
對此如不飲，人生良可歎。
君不見當年項王之力能拔山，驅除天下猶轉圜。
又不見儀秦挾策騁雄辯，指揮七國隨縱橫。
一朝智力有所困，誅滅不得同編氓。
成敗苟如此，貧賤固所安。
勸君酩酊寄樽酒，人間萬事無足觀。
劉生
作者：曹勛
朝代：宋

劉生世關輔，游俠周五陵。
天下俊倜儻，持夸矜劉生。
落魄游其間，豪族相依承。
鬭雞橫大道，走馬入重城。
醉卧金張館，高談衛霍營。
報仇先劇孟，排難鄙侯嬴。
逸氣凌秋鶚，清才瑩玉繩。
燈前看寶劍，雪裏按蒼鷹。
校獵黄山苑，追兵青海濱。
華夷知姓字，燕趙冠婚姻。
恥作諸侯客，寧爲奔走臣。
匈奴方入覲，雄略未能申。
且醉胡姬酒，將軍詎敢嗔。
升天行
作者：曹勛
朝代：宋

上智保沖淡，練氣固形質。
精神藏杳冥，獨照出寂默。
三氣俱混同，求死不復得。
其次崇真功，立言與立德。
軒后御飛龍，旌幢煥晴碧。
楊許奉丹書，凌空佐天職。
董奉乘雲輿，秦女跨文翼。
茅山與荆山，遺蹤宛如昔。
旌陽與劉安，雞犬翔真域。
清虛王陵孫，巍巍膺九錫。
雲表鳴簫笳，仗衛嚴霄極。
即事非荒唐，粲然若白黑。
揮手謝時人，緱山有仙迹。
南園夜宿有懷
作者：曹勛
朝代：宋

老病杜門久，佳時誰與過。
親朋懷我少，風月向人多。
梅景橫清夜，江聲動白波。
不如潮早晚，牆外聽漁歌。
南園有懷
作者：曹勛
朝代：宋

江上春陰一棹閑，濕雲遮袖有無間。
輕莎細雨未歸得，且看重重疊疊山。
卜居
作者：曹勛
朝代：宋

久欲謀歸力不任，浮雲蹤跡謾巢林。
功名未入屠龍手，貧賤常懷買鶴心。
月下開門微雨過，樓頭聞笛二更深。
世間萬事俱陳迹，空倚西風閲古今。
即事
作者：曹勛
朝代：宋

殘冬梅玉已全開，明日新陽應候來。
但喜癡兒欣節物，又聞殘酒滴爐灰。
厭厭
作者：曹勛
朝代：宋

厭厭夜飲忘更深，客不來辭主有情。
僮僕觸屏成蝶夢，姬姜擫笛作蟬聲。
月如有待行行慢，風不生嗔細細清。
萍散人生何可料，嬋娟千里共交盟。
又
作者：曹勛
朝代：宋

行路難，行路難，九折之坂無足歎。
羊腸劍閣視階闥，巫峽灧澦無波瀾。
長安九衢最巇嶮，侯門處處深如淵。
深如淵，不可履，翻覆風波當面起。
况復深宮嚴九重，雖有羽翼無由通。
行路難，行路難，不如歸去貧窮靜坐巾柴關。
啜菽飲水自行樂，雖有風雨無憂患。
及甫坐上分題賦洗竹得百字
作者：曹勛
朝代：宋

𠜴竹有舊貫，剪伐未容測。
長身數竿足，叢薄徒累百。
稍令掩翳去，漸放脩直色。
要知清明朝，惡者在所格。
友人所居竹岡以關名之
作者：曹勛
朝代：宋

曉驅羸馬踏塵埃，喜見前關亦快哉。
幾啟雙扉迎曉日，未妨斜月掩蒼苔。
聲摇沙塞可無此，翠鎖城埤寒未開。
趁得雞鳴也須度，棄繻不是俗人來。
反招隠
作者：曹勛
朝代：宋

驊騮天下駿，所制在服箱。
蘇秦天下辯，所失戀冠裳。
達人貴自重，出處保龍光。
山花麗雲錦，鳥語調絲簧。
清泉激鳴琴，掩抑合宮商。
芝朮勝粱肉，蘭菊有餘芳。
白雲結山友，來往俱相忘。
世路甚谿谷，簪笏誠羈韁。
人心若丘山，咫尺不可量。
猿鶴熟可馴，人熟不可防。
留侯從赤松，范蠡辭越王。
二子保令終，避世容何傷。
王孫促歸軫，吾徒方退藏。
古戰場
作者：曹勛
朝代：宋

烟冥露重霜風號，聲悲色慘侵征袍。
據鞍顧盼度沙磧，縱橫白骨餘殘燒。
舉鞭遲留問田父，彼將欲語先折腰。
泣云畔寇昔據此，老夫父子服弓刀。
將軍下令起丘甲，法嚴勢迫無所逃。
攻城奪險數十戰，民殘兵弊夷梟巢。
當時二子沒於陣，老夫幸免甘無聊。
匹夫僭亂起阡陌，禍延千里俱嗷嗷。
官私所殺盡民吏，坐令骨肉相征鏖。
唯餘將軍封萬戶，士卒戰死埋蓬蒿。
至今野火遍昏黑，天陰鬼哭聲嘈嘈。
台城雜詩七首·其一
作者：曹勛
朝代：宋

卜築城隅久罷休，數椽忽得水西頭。
四圍竹色繚寒碧，一徑杉風留素秋。
門外水天分棐几，天邊桂子入簾鈎。
指蹤盡得神仙客，更乞佳名爲榜不。
台城雜詩七首·其七
作者：曹勛
朝代：宋

金柔火老轉清商，已近蟾華冉冉光。
尚有微雲遺暑濕，不妨森木作新凉。
壺中自有洞天闊，物外每同春日長。
願得身藏箕斗內，白蘋紅蓼水雲鄉。
台城雜詩七首·其三
作者：曹勛
朝代：宋

長歌山水五風霜，翠竹青松是巨防。
每謂肉身求浄觀，猶勝飯袋繞諸方。
因風老葉閑粘網，久雨新苔巧占牆。
何以待賓餘舊貫，一香一飯一胡牀。
台城雜詩七首·其二
作者：曹勛
朝代：宋

老境光陰怯雨霜，怕寒窒隙似猜防。
養生飽悟風中燭，卜宅閑尋肘後方。
明世漁樵終混迹，故山猿鶴怨循牆。
天台肯約它年隠，半嶺松風殷夜牀。
台城雜詩七首·其五
作者：曹勛
朝代：宋

歸涂只欲自治荒，久習田間興益長。
插稻方能騎秧馬，觸藩遽復歎羝羊。
乍爲事奪愧俯仰，却得公來時舉揚。
更待凉風下天末，醉看墨妙寫淋浪。
台城雜詩七首·其六
作者：曹勛
朝代：宋

雨後秋風十日陰，羅衣初覺曉寒侵。
清愁强欲親歡伯，瘦骨何能舉聚針。
碧玉麗詞殘照晚，青樓秀色暮雲深。
中郎好句傳茅屋，端比逃虛喜足音。
台城雜詩七首·其四
作者：曹勛
朝代：宋

向來小築久鋤荒，更覺閑中日月長。
山脚孤烟迷市井，岡頭斜照下牛羊。
乘槎未喜閑侵漢，騎鶴何求再上揚。
簡寂新詩清有素，雨隨擊節助浪浪。
吳歌
作者：曹勛
朝代：宋

水滿長洲月滿樓，姑蘇臺榭鎖深秋。
君王不見春花老，響靸廊中有勝游。
呈時宰二首·其一
作者：曹勛
朝代：宋

黔黎誰識迓衡功，赤白囊閑寢燧烽。
史不絕書稱上瑞，地無遺利足三農。
已聞奠玉祠真室，未見泥金款岱宗。
七十二君梁父禪，何時展采更東封。
呈時宰二首·其二
作者：曹勛
朝代：宋

不毛山海盡梯航，德洽重熙聖祚昌。
萬國鼎新周禮樂，千官星拱舜衣裳。
惠霑圜土恩波闊，德及昆蟲化日長。
天地至和昭感格，比聞甘露降番陽。
和丹客林公
作者：曹勛
朝代：宋

自念老境今枯楊，徒順兒輩求藥方。
頗聞大藥性炎燥，如燎于原其中藏。
是非海裏石鼎煎，大藥何適求雲仙。
但傳鍾呂有妙旨，著在詩曲成華編。
誦之如射必中的，堅然不朽貫金石。
內外悉云妙在丹，吐納何嘗及津液。
此事知有行則差，種麻安得豆有芽。
北轅適楚每自失，復似入海欲算沙。
豈惟阮籍途窮哭，錄錄尚念太倉粟。
水雲難訪我輩人，風期詎知晉江客。
三百字與五千言，一指便到玄牝門。
它年肯約移玉趾，焚香促膝爲細論。
浩氣收還質無槁，有待斯言能却老。
小築雲卧天台山，再挂此冠供汛掃。
和人惠詩二首·其一
作者：曹勛
朝代：宋

憂患心知振古稀，北征讀盡少陵詩。
孰能狡兔謀三穴，且願鷦鷯寄一枝。
出隴麥苗憂客念，摇風柳色動春辭。
與公共作詩魔役，不害閑中故作癡。
和人惠詩二首·其二
作者：曹勛
朝代：宋

從來五技已成窮，顧我方今五技中。
治絮不能防暴冷，擁爐聊復借微烘。
懷鄉固與我同志，浮膽懸知酒有功。
待約盃盤尋一醉，醉來寧復問凶豐。
和人荔子
作者：曹勛
朝代：宋

冥冥細雨不霑梅，喜熟筠籠荔子來。
滿眼驪山當日意，十年閩嶺此時杯。
色香豈謂撩禪悅，甘旨隃知並老萊。
伏讀佳章輙賡唱，敢將瓦礫擬瓊瑰。
和人見寄
作者：曹勛
朝代：宋

客裏相逢樂可涯，坐來三見換年華。
喜君舞綵庭趨鯉，愧我驚鴻跡在沙。
白眼故應聊溷俗，青氈當亦謹傳家。
他時竚看趨三接，大對行應罄五車。
和人見貽
作者：曹勛
朝代：宋

某也多奇蹇，當年侍玉除。
馳驅先輅馬，扈從達幽都。
守己常安分，臨官歎自愚。
旨甘方薄宦，一語冀逢途。
和人見贈四首·其一
作者：曹勛
朝代：宋

新詩璀璨來蓬蓽，徑寸光摇白玉盤。
二鹿已知煩細剪，一樽無乃輟餘歡。
和人見贈四首·其三
作者：曹勛
朝代：宋

牢落海邊惟教子，書聲殊喜聽三盤。
芳樽遠寄柴扉靜，洗盞開嘗得盡歡。
和人見贈四首·其二
作者：曹勛
朝代：宋

嘗借虜前三尺地，從容壯節進銅盤。
如今袖手林泉去，惟喜天開二聖歡。
和人見贈四首·其四
作者：曹勛
朝代：宋

白玉芳醪何所似，仙人掌冷下金盤。
青衫漢殿人將老，應酌清醇擬舊歡。
和人題倚江亭
作者：曹勛
朝代：宋

老去求閑計已疎，若尋多事即荆舒。
孤高簡澹爲三益，淳白清凉共一虛。
有意烟雲供眼界，無心鳥雀下庭除。
茲亭未足爲依泊，自是山中有舊廬。
和仲遠新池
作者：曹勛
朝代：宋

公有靜中趣，鑿山俯清深。
秋風夜雨過，飽聞泉石音。
雲岫冷蒼翠，游萍紛浮沉。
心賞殊不已，悠然付微吟。
和何季崇簽判三首·其一
作者：曹勛
朝代：宋

羈思登臨已怯秋，紫萸黄菊更添愁。
海光不動暮山紫，人在天涯空倚樓。
和何季崇簽判三首·其三
作者：曹勛
朝代：宋

簾靜櫳香嫋嫋秋，綺疏錦瑟寄清愁。
夢回寫出西瑶句，尚想風神白玉樓。
和何季崇簽判三首·其二
作者：曹勛
朝代：宋

露寒烟冷不勝秋，紅葉黄紅總是愁。
擬趁登臨倩新雁，爲傳書札到青樓。
和元介之
作者：曹勛
朝代：宋

五年相別改形容，又向潮陽識颶風。
蕭散喜君真有道，驅馳如我久無功。
一鳴遂墮塵埃裏，九死餘生患難中。
弔影自憐仍自放，鈍根不復就磨礱。
和台州衛倅
作者：曹勛
朝代：宋

昔日連牆事可嘉，固應屢見雪中花。
稍收帢幘山房景，欲學孤山處士家。
把酒要陪高士醉，臨風未覺此心遐。
銷閑只與山爲伴，坐數比鄰再及瓜。
和同官問耳疾六首·其一
作者：曹勛
朝代：宋

行年七十化，聵景亦乘時。
日近尤爲祟，雷轟尚弗知。
顧多居士病，頼有寧馨兒。
若得都無聽，唯哦見贈詩。
和同官問耳疾六首·其三
作者：曹勛
朝代：宋

牛鬭當年事，何當復此時。
謷乎雖有象，默爾類無知。
不作多聞士，難尤造物兒。
儻能三耳出，更誦五言詩。
和同官問耳疾六首·其二
作者：曹勛
朝代：宋

鐘鼓嗟無與，衰殘亦任時。
歲華髭鬢上，心事水雲知。
尚若泠然善，何能養就兒。
數篇存雅道，三復愧新詩。
和同官問耳疾六首·其五
作者：曹勛
朝代：宋

袁宏方詠史，江總得隨時。
歸興連天去，文盟落筆知。
雨多移蟻垤，花過靜蜂兒。
頼有西齋友，薰風正入詩。
和同官問耳疾六首·其六
作者：曹勛
朝代：宋

中原困戎馬，久欲謁明時。
文軌雖非昔，英雄似未知。
寰中無好漢，帳下得豬兒。
慨念燕然勒，終還吉甫詩。
和同官問耳疾六首·其四
作者：曹勛
朝代：宋

慍心雖悄悄，藥物亦時時。
半耳念非病，全身聵始知。
三湘懷楚些，一櫂憶吳兒。
會見相陪處，應多古錦詩。
和國器喜以事業爲懷二首·其一
作者：曹勛
朝代：宋

鄭氏傳家學，詩書不愧心。
佩刀知素業，左序况同襟。
但喜知難字，何能識至音。
小軒多暇日，爲賦九州箴。
和國器喜以事業爲懷二首·其二
作者：曹勛
朝代：宋

久無軒冕意，出處亦何心。
世味思三沐，花風快一襟。
喜君方礪志，顧我豈知音。
醫手非吾事，深慚不可箴。
和國器因以奉勉
作者：曹勛
朝代：宋

宿雲濃澹弄空明，桃李吹香雨屢經。
燕識舊巢猶頡頏，枝駢新綠尚芳馨。
力田須待年多黍，知病好尋參與苓。
莫爲無家動鄉思，且籌傑論獻明廷。
和子忱惠八月青梅
作者：曹勛
朝代：宋

神仙聞水部，妙物與長生。
鼎飪元滋味，山樊好弟兄。
佳音當有象，短韻已馳兵。
試咽甘酸處，行看雪裏英。
和孫倅見貽八首·其一
作者：曹勛
朝代：宋

十篇妙唱賁幽光，秀韻凌虛桂影凉。
玉牒秩宗徽譽著，銀鈎揮翰麝煤香。
風兼遠水痕成理，月入霜筠影自長。
銅雀春深知有以，典刑終合問孫郎。
和孫倅見貽八首·其七
作者：曹勛
朝代：宋

海色天容浸冷光，秋回山谷進風凉。
不須悟性三關語，自有澄心一炷香。
倦客棲遲歸意遠，暮林摇落晚山長。
從來習氣聞風悅，慚愧如今陛楯郎。
和孫倅見貽八首·其三
作者：曹勛
朝代：宋

爝火寧知日月光，遽聞騎火犯伊凉。
周宣懋建中興政，上帝潜符至治香。
天欲卦爻重彖象，民知瓜瓞本綿長。
商孫駕馭方經武，行見蒙衝繫夜郎。
和孫倅見貽八首·其二
作者：曹勛
朝代：宋

春光過似不春光，自念曾無作法凉。
鞍馬固先均臭味，薰蕕安得更芬香。
畫脂敢謂名堪惜，食欖今知味更長。
珍重好辭皆發藥，頗慚宮徵顧周郎。
和孫倅見貽八首·其五
作者：曹勛
朝代：宋

强栽松竹養煙光，官舍公餘喜晚凉。
習靜關情惟挾策，愛閑修供只焚香。
自憐怯事如欣泰，止合摳衣扣子長。
斷斷此生今已矣，擬尋艇子學漁郎。
和孫倅見貽八首·其八
作者：曹勛
朝代：宋

韻語初疑擲夜光，頓驅熱惱作清凉。
紫髯英槩雲仍著，藏室文華錦繡香。
客况詎能論酒惡，高懷當不較龜長。
與公避地均休戚，天使詩人識漫郎。
和孫倅見貽八首·其六
作者：曹勛
朝代：宋

遽頒翰墨發幽光，內顧鯫生德甚凉。
已幸貳車臨海國，因知汗簡發天香。
花梢擢綠蜂初靜，梅實桃青晝已長。
會見紫泥傳詔札，中興事業屬清郎。
和孫倅見貽八首·其四
作者：曹勛
朝代：宋

世道艱虞太白光，風棲雨食鐵衣凉。
誰歌漢月空相識，漫有山花先自香。
塞上許時兵未息，水邊它日話尤長。
想當清夜圓蟾白，曾欲題詩問庾郎。
和張凝神見貽
作者：曹勛
朝代：宋

奉引歸來春晚時，扁舟便欲訪天隨。
都忘舊學塵埃滿，頓覺新年氣宇衰。
遽有恩榮騰紫詔，了無功業立彤墀。
先生妙句煩褒借，一夕光涵月不虧。
和張才甫野望軒
作者：曹勛
朝代：宋

聞闢新軒檻，高明豈鞠窮。
八荒供望眼，萬事付冥鴻。
聊味青龍鈔，行趨白虎通。
大千兼內外，拈出便無同。
和張正仲朝散
作者：曹勛
朝代：宋

萬里關河雪正霜，自憐跣履苦奔忙。
宦情久欲休言責，世態何能學坐忘。
頼有新詩排困躓，未忘濁酒發清狂。
得公韻語袪煩甚，亟揖筠風續報章。
和張直講
作者：曹勛
朝代：宋

老境從遠事事慵，却尋幽剎寄年豐。
本無虛舍能回暑，頼有疏篁可致風。
臭腐固嘗忘物化，簞瓢寧復較天窮。
向來習氣端如故，經醉猶能間一中。
和張達道先生三首·其一
作者：曹勛
朝代：宋

杖屨從風入帝關，坐令爽氣滿西山。
身隨清蹕雲烟上，心在華陽晻靄間。
和張達道先生三首·其三
作者：曹勛
朝代：宋

寒暑今應不見侵，聊將內事付清吟。
不妨帝澤駢蕃處，燕坐山房花木深。
和張達道先生三首·其二
作者：曹勛
朝代：宋

先生道價徹雲空，凜凜撐天玉一峯。
我亦何知求至理，頗如纖筳扣洪鐘。
和曾守出後房麗人
作者：曹勛
朝代：宋

方慚虛薄預時流，仍見娉婷恰上頭。
檀口細能哦赤壁，羊醅喜爲沃清愁。
當軒妙有眉宇秀，列屋尚誰庭院幽。
頗恨夜深人已醉，翔然翠袂挽無由。
和曾守有作
作者：曹勛
朝代：宋

問俗猶秋熱，移牀趁晚凉。
笑談懷酒伴，節物念吾鄉。
聞道銀槽熟，思傾玉指香。
政須圖一醉，寧復較行觴。
和曾守東郊賞梅兼送范子芬
作者：曹勛
朝代：宋

溪曲山橫動曉光，天開玉雪照崇岡。
不妨花陌依微雨，爲洗春風澹薄粧。
送別休歌河滿子，相思留待返魂香。
坐中客已無腸斷，何况離聲更抑揚。
和曾守洪倅喜雪
作者：曹勛
朝代：宋

不知時雪覆雲沙，但怪虛窗木影斜。
入竹不妨聽窸窣，映空寧復問津涯。
盃深喜近圍爐火，香冷誰尋小樹花。
語到蓬仙煩寄我，固應黄竹屬詩家。
和曾守祈雪二首·其一
作者：曹勛
朝代：宋

怪來六幕了無風，虛室光摇表裏同。
端木已飛花委積，老蟾應借色朦朧。
忍寒須放兒輩喜，清賞莫令樽酒空。
想得明朝呼舞處，森嚴冠珮大廷中。
和曾守祈雪二首·其二
作者：曹勛
朝代：宋

天其或使不輕飛，有待隨軒故作遲。
風靜圓虛纔半夜，雪隨精意若前期。
影藏寂寂沙頭鷺，寒入青青壠首岐。
千里歡謠歸太守，邦人固已播聲詩。
和曾竑父見招
作者：曹勛
朝代：宋

使君邀我避炎蒸，好句先馳識故情。
長日流金雖可畏，小槽釀玉得同傾。
耡荒喜已親三徑，作吏誰能更一行。
且與詩翁頻嘯詠，箇中佳處絕將迎。
和曾舍人梅影雪意二首·其一
作者：曹勛
朝代：宋

疏枝冷蘂欲摇春，照水鋪苔不礙塵。
莫遣移寒占窗月，窗中應有可憐人。
和曾舍人梅影雪意二首·其二
作者：曹勛
朝代：宋

冥冥何處認飛鴻，天地同雲冷不風。
玉蘂瑶林應在望，兒童喜入笑聲中。
和曾谹父光孝佳句
作者：曹勛
朝代：宋

使君幽討遍禪林，名動三台殿閣清。
稍賦詩章回好色，坐令草木有佳聲。
政須膏澤隨軒至，未礙隼旟衝雨行。
爭寫雄文惟恐後，喜兼和氣滿重城。
和曾谹父見寄二首·其一
作者：曹勛
朝代：宋

活水從澆竹，閑書會引眠。
玉溪何處所，璧月共清圓。
詩到惟供錄，歡如不隔年。
何當見風度，應向日華邊。
和曾谹父見寄二首·其二
作者：曹勛
朝代：宋

小庵雲雨上，朝檻俯晴雷。
客子得幽勝，道人時往來。
閑情聊自喜，昔事只堪哀。
沖嗇從茲老，何能敘玉臺。
和李伯時韻送行七首·其一
作者：曹勛
朝代：宋

公來觸熱冒炎雲，風義凌虛獨有君。
但覺一家增喜色，便如滿座揖清芬。
和李伯時韻送行七首·其七
作者：曹勛
朝代：宋

老病衰殘得養閑，語離可復對秋山。
只應今夜相思夢，同渡江雲水石間。
和李伯時韻送行七首·其三
作者：曹勛
朝代：宋

當年成性獨存存，聞道今爲五女門。
收拾桑榆早棲泊，香烟輕卷靜朝昏。
和李伯時韻送行七首·其二
作者：曹勛
朝代：宋

一別丰姿遽六年，相望淮浙限江天。
糟丘聞甚羊腸險，履踐欣如玉色鮮。
和李伯時韻送行七首·其五
作者：曹勛
朝代：宋

松喬吹斷綠雲璈，海迥天空冉冉高。
他日幅巾期汗漫，崑丘同約上風濤。
和李伯時韻送行七首·其六
作者：曹勛
朝代：宋

居臨潮落潮生地，占得溪南溪北雲。
紫陌清歌同聽曲，丹丘連日喜逢君。
和李伯時韻送行七首·其四
作者：曹勛
朝代：宋

移花種竹增幽尋，捲箔高窗邀遠岑。
腰鐮餉耕不覺老，鬢華雪領從渠侵。
和李判院宿松隠見貽
作者：曹勛
朝代：宋

又看曆日改新元，卦氣匆匆過二年。
老境尤於光景惜，斜陽時候每茫然。
和李判院宿松隠見貽
作者：曹勛
朝代：宋

未論琢句比玄暉，餘事猶思學退之。
數畝園荒松菊在，一生心有水雲知。
時平豈暇尋三窟，事際何能出六奇。
幸有松篁隠幽築，所欣鶴馭到時時。
和李判院見寄
作者：曹勛
朝代：宋

光景飛馳疾去波，別來秋色換春和。
真鉛未有三花驗，歲籥虛嗟十載過。
詩句驚人增感發，水雲留處恐蹉跎。
荆山鑿透應多玉，分與貧儒奈老何。
和李判院見貽
作者：曹勛
朝代：宋

楚風燃竹爆幽吼，曉覺春雲時蒼狗。
慚看曆日與桃符，猶襲塵緣戀升斗。
先生冒雪肯過我，椒觴得奉談天口。
寒素每歎濡之儒，品俎常嗟韭之九。
但喜盍簪侍誨約，涉世粗豪一肯首。
五雲會約采真游，天公見賜良不苟。
和李提舉山宮梅
作者：曹勛
朝代：宋

客中乍喜暄風回，徐行東郭嘉惟梅。
蕭蕭千竿繚秀色，粲粲萬玉明芳蕤。
海山飛仙墮萼綠，珠璫縞袂令人疑。
須臾四山下倒景，華姿照眼無纖疵。
主人才氣世所知，意謂澹坐徒爾爲。
杯槃錯落光陸離，與客揖此玉一圍。
鏘然韻語壓鄒枚，清思徹骨歌無歸。
它時尚容嗣此賞，冠巾亂插無迎隨。
和李次仲韻
作者：曹勛
朝代：宋

先生柱史後，道價連城重。
火龍燎金鼎，玉樓詎可凍。
扁舟造交舊，已奏少微動。
藹然義風暢，舉世士莫共。
雪聲灑篷背，皓彩耿幽夢。
相見忻把酒，清嘯塵落棟。
願奉圯橋履，豈憚吏部甕。
六鑿方有愧，一錐煩屢痛。
益知仁者心，新詩得頻諷。
和楊季廓解元
作者：曹勛
朝代：宋

下帷聞說盡英奇，賦就三都墨未醨。
分比楚蘭同講學，文踰荆玉不遐遺。
豹藏烟霧聊相與，蚌剖珠璣要及時。
龍虎他年題淡墨，綠衣皂蓋看風姿。
和楚守于伯達
作者：曹勛
朝代：宋

平生聞說于門貴，遠業傳家見此賢。
妙譽逐風來不竟，美才製錦諒隨緣。
一言悟主君須得，百巧成窮我可憐。
坐想臨平山下路，小舟如葉月如川。
和次子積雨損紅木犀
作者：曹勛
朝代：宋

應向西瑶立赤墀，鮮雲仍带綠烟宜。
要先籬菊三秋艷，不放蟾華一點窺。
頗訝夙宵凉雨疾，頓思晨發曉光披。
騷人豪舉經年意，絕歎丰姿積漸吹。
和次子耜久雨韻三首·其一
作者：曹勛
朝代：宋

綠漲東籬菊，桐凋古井欄。
雨頻傷早穀，烟冷作新寒。
有木皆生耳，何顔得渥丹。
平章濟農事，清坐且團團。
和次子耜久雨韻三首·其三
作者：曹勛
朝代：宋

連朝陰未斷，仰食慮尤深。
簷溜無窮響，村燈幾處砧。
吾兒詩有債，老我韻勞心。
屏翳安能借，吹天掃積陰。
和次子耜久雨韻三首·其二
作者：曹勛
朝代：宋

眩瞀知陰久，茶甌不厭濃。
第憂沉稼穡，寧問浸芙蓉。
天闊翻盆雨，雲昏淡墨峯。
長安鼎烹者，列坐正撞鐘。
和泉伯幽思韻二首·其一
作者：曹勛
朝代：宋

蕭蕭雲日靜，細細竹風侵。
窗影方虛白，爐烟一沒沉。
帝鄉憐久客，歸夢亦何心。
洞戶褰珠網，應煩問藁砧。
和泉伯幽思韻二首·其二
作者：曹勛
朝代：宋

每惜年華易，風燈與鑿光。
心情成老大，世態只炎凉。
冷入芭蕉雨，烟輕薜荔牆。
故人愁更遠，夜夜渡清湘。
和王倅見惠十篇·其一
作者：曹勛
朝代：宋

惟公霄漢資，梢梢摩天翮。
回溪畧蹭蹬，乃爾詠葵麥。
會復見軒昂，一笑忘羈客。
和王倅見惠十篇·其一〇
作者：曹勛
朝代：宋

潦倒固久矣，猶涉世網深。
中經謗嫉人，屢欲魑魅尋。
赫然天日照，敢改藜藿心。
和王倅見惠十篇·其七
作者：曹勛
朝代：宋

伊昔晉室雄，風流藹於門。
至今掇危科，儒行歸後昆。
子舍江左來，應喜今尚存。
和王倅見惠十篇·其三
作者：曹勛
朝代：宋

道遠一跬步，心勤每僑如。
荷深露初下，翠密紅亦疏。
是知詩興多，賸寄懷人書。
和王倅見惠十篇·其九
作者：曹勛
朝代：宋

嗟嗟困犯難，皎皎心莫改。
而能畏四知，遂復瞻八綵。
又起山林思，浩蕩渺江海。
和王倅見惠十篇·其二
作者：曹勛
朝代：宋

有琴寫流水，無言道情素。
水寒江海深，川闊牛羊暮。
倒指三十年，猶記潮陽路。
和王倅見惠十篇·其五
作者：曹勛
朝代：宋

十篇賁蓬茅，心親不道遠。
內抃如登瀛，外愧稽策蹇。
徒誦碧雲句，幽香發芳苑。
和王倅見惠十篇·其八
作者：曹勛
朝代：宋

僕頃將明命，三往責楛矢。
所期宣國威，寧復賦霞綺。
須知處死時，與生亦相似。
和王倅見惠十篇·其六
作者：曹勛
朝代：宋

若人富文史，皮裏羅陽秋。
婉此建安格，當從古人求。
醉侯豈可縻，當封富民侯。
和王倅見惠十篇·其四
作者：曹勛
朝代：宋

老態念百出，傖客無吳田。
空收靜中觀，三疊能蹁躚。
以之忘物我，此生休問天。
和王應夫見貽二首·其一
作者：曹勛
朝代：宋

不見應夫久，永懷清晤同。
名高湖海內，詩在笑談中。
光泛崇蘭露，香傳碧桂風。
只應家學著，更看廟堂功。
和王應夫見貽二首·其二
作者：曹勛
朝代：宋

况味年來薄，書音寄亦稀。
亂離多病後，人物故園非。
潮揭當年會，朋儕幾旐歸。
悲心那聽此，生理念依微。
和王應夫見貽六首·其一
作者：曹勛
朝代：宋

冥心艱苦走南隅，每讀清言意已攄。
竹簡固嘗窺遠業，山陰何止識遺書。
雲間未省三年別，海上今欣一笑初。
乘興此來傳句法，頗容求益董梧鋤。
和王應夫見貽六首·其三
作者：曹勛
朝代：宋

聯事當年在海隅，再遵南尾笑言攄。
尚懷擁鼻胡牀語，每寄論心尺素書。
松籟舞風鷹隼後，蒲團附火雪霜初。
應憐別久愈無味，茅塞如今擬荷鋤。
和王應夫見貽六首·其二
作者：曹勛
朝代：宋

平生政不悟三隅，漸老涂窮志莫攄。
行路又迎新曆日，寓懷頼有舊圖書。
逢時意可情猶在，多病心闌事昧初。
流落此生何處是，欲從老圃學犁鋤。
和王應夫見貽六首·其五
作者：曹勛
朝代：宋

開緘韻語起廉隅，坐使心胸百想攄。
公比士元方展驥，我如毛穎不中書。
燭摇冷暈人方寂，犬吠寒雲月上初。
北首故關山萬疊，幾時艱棘一誅鋤。
和王應夫見貽六首·其六
作者：曹勛
朝代：宋

曉程寒水散城隅，款段徐行得自攄。
天外好山宜日襯，風前老柳半蟲書。
賡詩已玷清新後，扣戶仍煩剝啄初。
忙似老農無住著，看人倉庾亟持鋤。
和王應夫見貽六首·其四
作者：曹勛
朝代：宋

大方今始識無隅，明月珊瑚袖手攄。
愧甚許提圯上履，喜於親授活人書。
風神峙玉藏純白，議論昂霄到古初。
內顧斐然知不稱，祇宜歸隠自扶鋤。
和王有道二首·其一
作者：曹勛
朝代：宋

客裏羈情厭九遷，相逢頼有故人賢。
見貽勞苦平生句，如誦中和樂職篇。
江左風流從昔著，日邊事業向來傳。
祇應好語盈編簡，併待秋風送錦箋。
和王有道二首·其二
作者：曹勛
朝代：宋

泉南幕府峻華遷，不涉銓曹已自賢。
悟物頗聞纔半偈，受知顧豈待三篇。
青連山頂行行去，香度蓮腮細細傳。
郊外高情想夷曠，詩成無惜襞雲箋。
和癯翁見貽
作者：曹勛
朝代：宋

會面殊稀各一方，真成笑語隔炎凉。
不知九月露華白，但見一庭花蘂黄。
客路倦懷常落莫，故園歸夢幾微茫。
何時到得嬉堂上，賸看黄山煙水鄉。
和皇甫先生題唯庵
作者：曹勛
朝代：宋

十載重來春晚時，羣峯獻秀曉風微。
清談更讀神仙句，一炷氳香忘却歸。
和石及甫惠蔓菁子
作者：曹勛
朝代：宋

初疑堅固出毫端，漸認芳香實滿盤。
功已充盈過膏沐，擷應璀璨掬寒酸。
煩君玉粒炊圓碧，助我神庭並渥丹。
復似嬰兒當有漸，爲增杞菊副朝餐。
和程右史見貽
作者：曹勛
朝代：宋

平生仰東坡，蘇程契尤熟。
兩家流慶深，雲外世高躅。
於今鳳池貴，方判卞氏玉。
何止試典刑，一想岷峩綠。
和程機宜見貽
作者：曹勛
朝代：宋

僕昔困犯難，戎陸日所虞。
何能守一經，且話雄千夫。
識公好兄弟，宛同周司徒。
爽徹絕俗姿，秀發連璧軀。
駸駸駕文圃，吐論清而腴。
伊流如學源，一洗衆病膚。
韶音沿沂說，舉世必所無。
公家徐起之，力因拯其橅。
諸儒步武役，反若轅下駒。
方知鉅鹿功，列國宜鳬趨。
念茲風塵際，再得如玄珠。
流光澈太清，欲飛月下烏。
釀爲五字句，妙語兼良圖。
愧此溢美多，通甚非康衢。
新凉到棐几，翠竹環茅廬。
更當對論文，莫問金僕姑。
和程進道見貽
作者：曹勛
朝代：宋

秋聲起木杪，便覺密葉稀。
風至草木勁，水闊鴻雁知。
壯懷感摇落，歎息囊中錐。
功名未卓立，此心常坐馳。
君家朱橋側，細俯秋水遲。
氣近龍鳳闕，喧無笳鼓悲。
蕭齋琴書靜，不知花影移。
棣華好伯仲，騰起風雲時。
心親詩禮學，日與富貴期。
不忘黄塵苦，乃眷寒士饑。
此理誠愫抱，豈復持詭隨。
已獻仲舒策，孰謂李廣奇。
文中有至樂，妙處含天機。
一官勿言困，且喜願不違。
我誠老賓客，合爪喜見之。
關西相有在，行矣當無疑。
和穩上座
作者：曹勛
朝代：宋

與公緇素兩無成，世路低回窘墨繩。
弱羽機繒懷畏避，孤根霜雪厭侵凌。
未須神秀終齊雪，好囑維摩且判憑。
喜讀師詩破塵坌，了如松雪拂人膺。
和紹興次子所寄詩
作者：曹勛
朝代：宋

連旬零雨暑猶强，未信人間八月凉。
甕裏麴生初泛蟻，壺中桂子並尋芳。
斑衣未遂蘭玉集，吾子少留雲水鄉。
門戶喜猶家法在，詩情輙莫似王陽。
和英上人見寄
作者：曹勛
朝代：宋

華鯨吼雨曉聲長，詩罷蕭閑百步廊。
倚暖花梢清有思，傲霜菊蘂冷猶香。
好閑懶瓚聊煨芋，不病維摩尚倚牀。
滿眼雲山應自足，笑渠門外馬蹄忙。
和英書記二首·其一
作者：曹勛
朝代：宋

本期雅奉水雲心，况有伽陀冠二林。
海蚌得來珠莫剖，荆山鑿處玉難尋。
翛翛真隠漸方丈，曳曳閑雲渺故岑。
回首瑞峰空在望，只容俯首聽挐音。
和英書記二首·其二
作者：曹勛
朝代：宋

向來衰病倦年華，坐卧頹然靜不譁。
只擬閑時忘往事，了無好語繼餘霞。
屢哦物表雲箋句，一掃空中睡眼花。
每到思豐如奉誨，結茅喜近梵王家。
和范倅十首·其一
作者：曹勛
朝代：宋

臘雪已知收歲事，快晴喜復上朝暉。
清樽要及東城醉，趁取風光未苦飛。
和范倅十首·其一〇
作者：曹勛
朝代：宋

對雪惘然懷酒伴，縈心還復爲詩魔。
老農心念須三白，漁父家風想一蓑。
和范倅十首·其七
作者：曹勛
朝代：宋

綵幡金勝裊宮雲，碧甲紅芽巧鬭新。
異縣幽懷易牢落，强看兒女艷芳春。
和范倅十首·其三
作者：曹勛
朝代：宋

繽紛剪綵慶雲低，珮玉摇金冷不知。
禁殿想趨三白賀，微和先入萬年枝。
和范倅十首·其九
作者：曹勛
朝代：宋

幕天席地供餘酌，惜月留雲憶舊書。
今日海邊消息斷，空令稚子摘芳蔬。
和范倅十首·其二
作者：曹勛
朝代：宋

當年越相有青氈，百越于今奠枕眠。
蘭玉階庭傳相業，聲猷賸在日華邊。
和范倅十首·其五
作者：曹勛
朝代：宋

巖壑未銷連夜雪，松篁深映一川梅。
忍寒故作遲遲去，只爲清香特特來。
和范倅十首·其八
作者：曹勛
朝代：宋

輕綃乍試依微巧，蠟白仍隨掩苒春。
忽得新詩知節物，衰遲渾似夢中人。
和范倅十首·其六
作者：曹勛
朝代：宋

喧喧暮雀啅寒枝，夜雪澄光入錦帷。
示病維摩元不病，要收好語入新詩。
和范倅十首·其四
作者：曹勛
朝代：宋

海邊草芥一冬新，况復冬溫接畛春。
從此近城花漸好，不妨閑作惜花人。
和茅山張達道二首·其一
作者：曹勛
朝代：宋

茅岫藏清隠，詩仙秀格春。
道真淵有妙，素守峻能循。
鶴舉秋聲遠，詩成句法新。
遥知游詠樂，下筆更如神。
和茅山張達道二首·其二
作者：曹勛
朝代：宋

好笑曹功顯，山林過幾春。
世緣猶積壓，塵網復因循。
踵息綿如在，顛毛雪更新。
歲華行八十，泉石正馳神。
和葉徵君見寄二首·其一
作者：曹勛
朝代：宋

誠心接物定吾曹，藹藹風期意甚高。
每謂交梨同火棗，何殊兔角與龜毛。
道真不契君宜問，來日無多我豈逃。
但喜夔龍今迅召，東風連日雨如膏。
和葉徵君見寄二首·其二
作者：曹勛
朝代：宋

庵扉深向白雲隈，塵外朋游首重回。
三疊琴心融內景，一窗宴坐藴真胎。
雨催芝朮依微綠，花發菖蒲積漸開。
寄語道人端有待，莫留水榭與風臺。
和蔡瞻明知府
作者：曹勛
朝代：宋

公才祇合在瀛洲，一笑何能欲枕流。
日者簡書成六鑿，天其盤錯到三休。
欄干靜倚江濤闊，舟楫冷摇煙雨秋。
大手家風傳相業，高情莫易攪清愁。
和蘇養直見貽二首·其一
作者：曹勛
朝代：宋

投閑久去大明宮，鐘鼎山林興已同。
但得眠雲仍釣水，不妨抹月與批風。
頗能植杖閑爲圃，尚欲臨文學送窮。
煩子遠來忘趼足，問言今作白頭翁。
和蘇養直見貽二首·其二
作者：曹勛
朝代：宋

羅浮真隠下珠宮，一粒丹砂魏武同。
豈但脩齡還稚齒，因知韻語盡仙風。
潛真已信人非遠，拔宅懸知理可窮。
分我刀圭他日事，紅塵先拜紫髯翁。
和蘇養直題孫郎中扶疏堂二首·其一
作者：曹勛
朝代：宋

白項鴉兒趁曉啼，梢梢寒柳出疏籬。
未飛臘雪連天白，且看江雲四面垂。
和蘇養直題孫郎中扶疏堂二首·其二
作者：曹勛
朝代：宋

馬上看花夢裏鶑，自憐行路每勞生。
道人猶說未自在，且是扶疏堂上行。
和虛中所惠佳什
作者：曹勛
朝代：宋

君家妙譽自無雙，每肯區區問禮忙。
頷下老髯仍不白，顔間喜氣已微黄。
力扶雅道新章句，藹有雄文古戰場。
一夕詩來增浩歎，更和秋雨聽浪浪。
和虛中見贈二首·其一
作者：曹勛
朝代：宋

珊瑚明月墮微茫，春入燈花暖夜缸。
但閲璵璠來棐几，頗慚心跡倦芸窗。
雲間舊是賢者隠，江夏久無清譽雙。
拭目須君上霄漢，且將韻語伴澄江。
和虛中見贈二首·其二
作者：曹勛
朝代：宋

銷沈壯氣已無餘，尚有牀頭數卷書。
再命豈宜居舊物，三乘只合樂真如。
脩門喜見平生友，窮巷何堪長者車。
顧我久尋方外侶，按摩頗欲獻呵噓。
和謝參政卜宅
作者：曹勛
朝代：宋

數篇隃寄梵王宮，玉立高寒並兩峯。
亹亹詩章煩護惜，時時情話憶過從。
雪殘蒼嶺野雲暗，花著疏梅春意濃。
它日庵居定相奉，半山松竹更誰容。
和謝景英提幹
作者：曹勛
朝代：宋

公家繡戶壓城垣，物采隨時入懶軒。
人倚層樓風滿檻，江涵秋影月當門。
賸聞薌淥羅襦麗，醉看金荷燭影昏。
可但頹然信真率，亦思秀句得重論。
和賀參政與應宣教詩應居與墳廬相近
作者：曹勛
朝代：宋

庵外山高水不窮，庵中道德與時隆。
豈圖寶所千峰靜，得奉清言一笑同。
幽築禪扉俱不遠，水光蘿月冷相通。
它年更約稽山老，共棹西溪十里風。
和賀子忱五首·其一
作者：曹勛
朝代：宋

雨餘屐齒不妨泥，自課家丁細理畦。
尚有種花移竹意，要令好鳥入春啼。
和賀子忱五首·其三
作者：曹勛
朝代：宋

投老身同釣與漁，放懷寧較董梧鋤。
愛閑成懶心常適，習靜須香意莫虛。
和賀子忱五首·其二
作者：曹勛
朝代：宋

樗散端如老鄭迂，喜尋山水每携扶。
歸來倦卧蓬門晚，猶憶松篁巧映途。
和賀子忱五首·其五
作者：曹勛
朝代：宋

逢時頓足念松楸，節物頻遷祇佐愁。
衰草蒼烟非故里，短篷輕槳漫歸舟。
和賀子忱五首·其四
作者：曹勛
朝代：宋

一川清露泣黄花，拜掃人歸石路斜。
我亦天涯淪落客，丘園回首亂雲遮。
和賀子忱喜雪
作者：曹勛
朝代：宋

藴玉梅初艷，埋青麥自豐。
漸冰留水研，時喜拂窗風。
能賦懷王粲，開樽憶孔融。
警寒方認鶴，掃逕屢嗔童。
色動書帷白，寒侵蠟炬紅。
剡溪方逸想，秀句墮春工。
豈意疎慵外，猶存引領中。
須君乘暖景，一笑得相同。
和都運龍圖二首·其一
作者：曹勛
朝代：宋

一時耆舊盡英游，玉節迎鑾暫少休。
不以秦人視越瘠，載馳楚尾與吳頭。
兩淮濃被鍾離政，一水聊縈杜若洲。
行見鋒車還禁橐，已看仁化浹魚鷗。
和都運龍圖二首·其二
作者：曹勛
朝代：宋

老去心情故倦游，直誠自許賦休休。
清流固已久絕望，白髮只今空滿頭。
軟語每思揮玉麈，尋源便欲過瓜洲。
他年一棹烟江雨，有愧輕輕不下鷗。
和鄭國器來自江州道中之什
作者：曹勛
朝代：宋

聞道山爐一炷香，三餘常得寸心降。
直須了取詩千首，始可閑期璧一雙。
梅潤未能排絮帽，日陽只擬上雲窗。
竚公納錫充前列，毋使遲遲出九江。
和鄭國器六首·其一
作者：曹勛
朝代：宋

歸休三徑得怡顔，何所羊裘與釣竿。
賸得新詩載行事，如游玄圃拾瑯玕。
和鄭國器六首·其三
作者：曹勛
朝代：宋

幄密花深留暖徑，日融天醉泛晴芳。
何人收向黄金榼，猶得氛氳助玉香。
和鄭國器六首·其二
作者：曹勛
朝代：宋

老境欣逢世路平，收回神觀遠逢迎。
五更不復趨雙闕，六鑿都忘任七情。
和鄭國器六首·其五
作者：曹勛
朝代：宋

带雨看時意始真，誰家院落故藏春。
不須更待溶溶月，鬢影香傳縹緲人。
和鄭國器六首·其六
作者：曹勛
朝代：宋

小桃經雨暖成川，雲錦相輝粉色天。
摘實未醫塵世病，飛霞且致洞中仙。
和鄭國器六首·其四
作者：曹勛
朝代：宋

濕玉吹香吐萬花，先春粲粲等芳華。
朵雲不惜吟疏影，踏雪應能訪我家。
和鄭康道二首·其一
作者：曹勛
朝代：宋

絕歎當年故作癡，水邊林下欲清非。
未應阮籍涂窮慣，自是王通世念微。
仗節舊聞英槩偉，挂冠惜與壯心違。
起予徑辦從公物，一䩫芒鞋一衲衣。
和鄭康道二首·其二
作者：曹勛
朝代：宋

耕隠春江水盡頭，一廛已自鄙通侯。
好辭遽作春半別，歸意欲兼天際流。
我尚未栽三徑竹，君能先泛五湖舟。
要來便作乘風客，莫使烟光有許愁。
和鄭康道喜雪
作者：曹勛
朝代：宋

東方已明雲海立，怪來雀噪爭枝集。
凜氣著人不苦寒，老境增衣欲重襲。
忽驚朔吹翔臘白，隴畝爲祥時適及。
稍聞清響食蠶聲，漸看落簷傾粟粒。
縈梅閣竹巧相積，透隙穿窗莫能戢。
散鹽蔽空誠非虛，回風作舞勢方急。
歷亂瓦溝已一撇，紛泊何假鮫人泣。
但喜彌空絮影下，不管霑衣玉塵濕。
谷口先生好出詞，韻險致高俱足給。
嘉言浩若長河注，答問殊非古井汲。
乘時和樂致上瑞，屢豐固非一朝緝。
須知天門開九重，布化調元密呼吸。
明朝稱賀明光宮，高冠長劍千官入。
和錢大參題松隠明秀堂韻
作者：曹勛
朝代：宋

溪聲山色助清豪，小葺蘅茅望玉霄。
蓮社粗能追惠遠，虎頭寧復愧班超。
有池清淺方儲水，厥木扶疏豈待高。
甚辱品題嗟老矣，而今不夢紫宸朝。
和錢處和大資四首·其一
作者：曹勛
朝代：宋

迷雲公已性天開，雙澗相逢若再來。
二老果能如洛下，固宜慧遠賦優哉。
和錢處和大資四首·其三
作者：曹勛
朝代：宋

曹源一滴鑑雲開，便覺星蟾動地來。
君去我方專此興，祇應空照話誠哉。
和錢處和大資四首·其二
作者：曹勛
朝代：宋

五峯懶瓚笑顔開，正欲乘閑特特來。
十里松風一鞭穩，虎溪捉手亦奇哉。
和錢處和大資四首·其四
作者：曹勛
朝代：宋

松窗暫向瑞巖開，便擬尋雲步月來。
只恐紫泥催去路，都俞還復詠康哉。
和錢處和扇車
作者：曹勛
朝代：宋

君家世德胄，富貴出謙受。
泠然禦寇車，爲君駐戶牖。
初訝鼓清薰，與客破宿酒。
又疑建溪風，碾聲出兩肘。
細視碧玉架，蓮梗轉雙手。
遂令青田鶴，奮翼揮莫後。
因知心匠妙，殆與造物友。
人生土宇內，孰不涉煩垢。
有物能渾成，既耦不以九。
坐使塵沙劫，熱惱如拉朽。
惟君韻高秀，人譽不容口。
述作協穆如，亦莫祕關鈕。
願君均此施，清凉被馳走。
他時贊南風，爲佐虞舜壽。
和錢處和野堂·其一
作者：曹勛
朝代：宋

日浄嵐光上，山藏野意添。
海潮來隠几，越岫巧當簾。
絕俗宜招隠，論詩未屬厭。
居雖朝市近，事事見安恬。
和錢處和野堂·其二
作者：曹勛
朝代：宋

堂隠雲將隔，名高客已知。
半巖施匠石，一室見操爲。
鐘鼎功方著，山林興未遲。
蘭臺風致在，更喜讀新詩。
和陳南仲郎中見貽
作者：曹勛
朝代：宋

潁川先生氣佳哉，軟語款細懷抱開。
萬言倚馬有餘味，一室掃地無纖埃。
懸知得句先鉢韻，便覺北南瞻斗魁。
向來小駐奔電馬，始今須遂良史才。
和陳彥容雪中
作者：曹勛
朝代：宋

雲雪商量天四垂，花應剪水未容飛。
旗亭有客已豪飲，江上無人空釣磯。
和陳御带見貽
作者：曹勛
朝代：宋

漢室文章遠業成，斗南英氣爲時生。
新兼带插嚴天仗，夙展韜鈐衛帝營。
四塞羌戎知號令，五軍貔虎畏威名。
中興方倚軍容振，功業行看衮繡榮。
和陳朝議見寄二首·其一
作者：曹勛
朝代：宋

念公事業未能歸，莫厭京塵化客衣。
游子固聞懷楚玉，垂堂應每倚荆扉。
仲舒正爾宜投策，丘嫂從渠不下機。
他日秋風鵰鶚便，雍容車騎更光暉。
和陳朝議見寄二首·其二
作者：曹勛
朝代：宋

老我驅馳未得歸，山中空掛薜蘿衣。
三台勝地松連菊，五畝幽居竹映扉。
黄卷青燈真我事，鱸魚白酒亦天機。
騷人往往秋多感，莫向登臨歎落暉。
和雙溪
作者：曹勛
朝代：宋

常憶雙溪老，伽陀日益多。
津梁今坐斷，風月奈君何。
清梵山藏路，南薰歸滿柯。
何時話暌闊，芒屨入雲蘿。
和雙溪三首·其一
作者：曹勛
朝代：宋

從來野性自由身，正欲山行不亂羣。
小築與君今不遠，松蘿只隔一山雲。
和雙溪三首·其三
作者：曹勛
朝代：宋

欲往雙溪積有年，病身須是履晴川。
梅霏正作侵衣冷，餘暖猶思糞火邊。
和雙溪三首·其二
作者：曹勛
朝代：宋

戢戢青林萬籜龍，滿提煩貺囁嚅翁。
只宜放出長梢去，抹月披雲紫翠中。
和雙溪五首·其一
作者：曹勛
朝代：宋

琱章琢句老雙溪，秀韻凌虛獨擅時。
字似金陵詩似甫，風流詞翰兩相宜。
和雙溪五首·其三
作者：曹勛
朝代：宋

發緘喜讀五篇詩，詩到天成分外奇。
五一自應歸定位，他時笑領更何疑。
和雙溪五首·其二
作者：曹勛
朝代：宋

從來絕粒喜留侯，作箇庵成漫幾秋。
未得歸休桐柏去，每尋故老話台州。
和雙溪五首·其五
作者：曹勛
朝代：宋

別去仙山今幾春，客心牢落渴生塵。
建溪寄向雙溪去，一飲還應念故人。
和雙溪五首·其四
作者：曹勛
朝代：宋

秋窗夜雨濕晴空，水國新凉滿袖風。
更向西湖見西子，御風如過紫霄峯。
和韓子溫韻時在九江
作者：曹勛
朝代：宋

千里尋真一老翁，南樓樽酒喜相同。
却愁一笑還分袂，定與江流日夜東。
和高路分見贈二首·其一
作者：曹勛
朝代：宋

行年以禮古猶今，况已華顛雪滿簪。
五子政須俱治産，兩疏寧復較揮金。
稍攄雲水安閑計，得展江湖漫浪心。
一笑相逢慰岑寂，更煩擊節發清吟。
和高路分見贈二首·其二
作者：曹勛
朝代：宋

照世名流玉與清，公家勳業有繁纓。
格言追古如陶令，妙句鏘金謝子卿。
卜築靚深均里閈，山林佳絕得天成。
兩篇奇語難修報，褒借飄飄愧此生。
和鮑仲山賦靈巖寺
作者：曹勛
朝代：宋

十年塵土換華顛，一踏山根覺渙然。
下界長江朝勝地，上方大士隠非煙。
覽輝已見翔威鳳，倚仗何堪照細泉。
暫得詮心適佳處，試拋馬箠問枯禪。
和鮑判院見寄二首·其一
作者：曹勛
朝代：宋

挂冠十載水雲鄉，忽奉新詩助發揚。
老境不能尋汗漫，聖時欣服值虞唐。
喜君均佚琳祠樂，愧我初無襪線長。
它日林泉儻相覓，一蓑烟艇洞庭霜。
和鮑判院見寄二首·其二
作者：曹勛
朝代：宋

當年壯志作三軍，扳馬曾同幕下賓。
欲試韜鈐毘廟算，便期鷹隼出風塵。
暮年歲月嗟殘景，一水波濤有故人。
端謂題輿因卜築，不應佳句尚悲辛。
和黄南嘉相賀
作者：曹勛
朝代：宋

賊馬憑凌勢怒號，鐵衣夜挂映征袍。
謹嚴甲士方超距，森索妖星絕繹騷。
橫槊賦詩雖昔事，枕戈待旦敢徒勞。
公詩一洗烟塵氣，媿甚橫行不鼓刀。
和黄虛中韻二首·其一
作者：曹勛
朝代：宋

昔時意氣控雲霄，老矣方能造治朝。
一日暫違文石陛，十年空採越山樵。
歌傳楚些聊供醉，鬢點吳霜未肯銷。
三歎公詩話京洛，起予鄉思欲扶摇。
和黄虛中韻二首·其二
作者：曹勛
朝代：宋

喜見丰姿眼倍明，從來事事勝公榮。
相望震澤三江水，便隔秦關萬里情。
連茹搢紳遊北闕，如公文采似東京。
舉觴喜共留春住，爲讀新詩一座傾。
哀孤鴻
作者：曹勛
朝代：宋

哀孤鴻，孤鴻杳何所。
堅冰合洞庭，積雪滿南楚。
弔影破寒空，凄凉宿烟雨。
上林衰草暗池塘，衡岳居人雜豺虎。
縣官下詔收箭工，繒繳高張求勁羽。
稻粱粒粒盡輸軍，飲啄號呼困秋浦。
至今燕代滿胡兒，每欲歸飛畏弓弩。
畏弓弩，誰能爲我驅胡虜。
胡虜驅除漢道昌，一身雖困忘辛苦。
問西湖梅
作者：曹勛
朝代：宋

山肋梅花秀色新，不堪寒雨浥清塵。
故應倒影澄瀾碧，濕玉吹香爛熳春。
問訊子忱游天台
作者：曹勛
朝代：宋

落落賀吏部，蕭蕭湖海姿。
好山應自適，短棹得回遲。
花發庭中檻，香傳舍外籬。
相思梅已謝，無處問歸期。
喜張叔潛登第
作者：曹勛
朝代：宋

潜也忠良士，騫騰喜縱觀。
主文收俊彥，學校益尊安。
臺閣名聞久，交游意始寬。
佐時行拭目，正論聳朝端。
嘉游歌
作者：曹勛
朝代：宋

紫殿香風暖，珠簾璧月斜。
閣中調寶瑟，門外駐羊車。
國清曹源爲書名已復說偈云
作者：曹勛
朝代：宋

非湛非摇，真源常在。
直指性海，總別無礙。
星分月現，光涵法界。
寄語諸方，莫作擬解。
團扇歌
作者：曹勛
朝代：宋

白露團玉階，秋風動羅幕。
御幸各有宜，非爲君恩薄。
紫殿香風暖，珠簾璧月斜。
閤中調寶瑟，門外駐羊車。
塞下曲二首·其一
作者：曹勛
朝代：宋

天聲未暢威窮髮，將軍已過長城窟。
紅旗半捲夜歸來，馬蹄踏碎天山月。
塞下曲二首·其二
作者：曹勛
朝代：宋

秋草黄雲塞馬肥，漢家驃騎擁旌旗。
可能衛霍年年出，不及燕然一片碑。
塞北行
作者：曹勛
朝代：宋

五月無芳草，經年不見花。
蒼烟埋古木，朔吹卷龍沙。
猶逢阿母海，愁看白博叉。
彷彿南箕下，遥遥望漢家。
夏日偶成六首·其一
作者：曹勛
朝代：宋

梅溽霏微晝景長，竹吹清潤著衣裳。
未妨燕坐連宵雨，且對澄心一炷香。
夏日偶成六首·其三
作者：曹勛
朝代：宋

田田秧稻半青黄，比屋人家煮繭香。
新綠侵人襟袖爽，滿川烟水助清凉。
夏日偶成六首·其二
作者：曹勛
朝代：宋

且欣久雨得新晴，水面荷香入座清。
盡日水塘無一事，夏鶑恰恰囀新聲。
夏日偶成六首·其五
作者：曹勛
朝代：宋

晴湖捲箔挂窗時，三面山光翠靄低。
漸放扁舟波浩蕩，喜看臺榭水東西。
夏日偶成六首·其六
作者：曹勛
朝代：宋

雨過梅黄五月天，風林密處漸聞蟬。
直須破浪銷煩暑，一頃波光一棹烟。
夏日偶成六首·其四
作者：曹勛
朝代：宋

雨濕雲容廓太清，池邊向晚喜閑行。
回溪曲港烟波綠，已有荷花照眼明。
多謝
作者：曹勛
朝代：宋

多謝東皇著意晴，海棠勻趁笑相迎。
園林富貴何千萬，花柳功勳已十成。
曉雨有情於芍藥，春風無處不流鶑。
扁舟水長一篙許，茶竈筆牀聊意行。
夜坐偶成
作者：曹勛
朝代：宋

雪後清寒硯已冰，地爐火冷撥疏星。
夜深何物閑相伴，惟有紗籠一點燈。
夜坐吟
作者：曹勛
朝代：宋

空階夜滴秋宵雨，雨入芭蕉動窗戶。
佳人愁絕坐幽閨，良人萬里勤征戍。
勤征戍，在何處，五載乘邊守當路。
漢家新築受降城，戍卒還家免租賦。
歸來直莫歎白頭，濁酒狂歌醉朝暮。
夜夜曲
作者：曹勛
朝代：宋

舞衣疊翡翠，海月掛珊瑚。
香滿流蘇幄，相迎問醉無。
夜泊仙居客舍
作者：曹勛
朝代：宋

山寒虛籟接溪聲，暮雨連空翠幾層。
寄榻若無千里夢，便如雲衲一孤僧。
夜聞風聲
作者：曹勛
朝代：宋

作寒作暑無處避，花落花開儘他意。
只有夜聲殊可憎，偏攪愁人五更睡。
幸自無形那有聲，無端樹子替渠鳴。
斫盡老槐與枯柳，更看渠儂作麽生。
夜雨獨覺
作者：曹勛
朝代：宋

枕上還鄉枕上回，更更點點把人催。
雨將苔砌滴到曉，風揀荻簾疏處來。
每到凋年每多感，不教睡眼不曾開。
來宵我識華胥路，莫近茶甌近酒杯。
夢中作
作者：曹勛
朝代：宋

畫版凌虛意欲仙，彩旗招入綺羅川。
阿誰借我鴉鴉版，一蹙須教蹙上天。
夢中作四首·其一
作者：曹勛
朝代：宋

閬苑東頭白玉京，五雲拂拂護層城。
龍鸞高並旌幢過，知是仙班退紫清。
夢中作四首·其三
作者：曹勛
朝代：宋

賜得淵書下太微，淵靈元已載雲旗。
便從碧海方瀛去，清道鸞歌與鳳吹。
夢中作四首·其二
作者：曹勛
朝代：宋

鮮雲覆首肅朝衣，青靄橫霄映玉鴟。
浩闕一聞金石奏，人間幾度歲華移。
夢中作四首·其四
作者：曹勛
朝代：宋

八景雲輿駕六龍，東方常御太和風。
簫笳冉冉升黄道，冠劍重重拜木公。
夢仙謠
作者：曹勛
朝代：宋

夢入蓬萊宮，岧嶤聳朱閣。
靈風翔紫烟，靄鬰生羅幕。
鸞鳳棲瑶林，咀嚼瑶華萼。
老龍戲滄洲，噴濤盪鱗角。
朱戶翳霄暉，翠殿開晴廓。
中有神仙人，緩步鏘金鐸。
顔貌盛芙蓉，舉止何綽約。
引我丹霞房，玉漿金罍酌。
更賜琅玕膏，笑談同飲啄。
仙童供蟠桃，盛以朱雲絡。
坐看移三山，驚波沸五岳。
下顧塵埃徒，奔走赴陵壑。
真人執我手，殷勤相付托。
若到紅塵中，莫染紅塵濁。
他年須是早歸來，奉迎當遣遼東鶴。
大駕親征
作者：曹勛
朝代：宋

驕虜敗盟至，飲馬淮之沱。
烟塵犯江漢，腥膻連岷峩。
王師因雷動，虎臣亦星羅。
靈旗蕩醜類，鐵馬馳琱戈。
三軍指故國，巨艦凌滄波。
一戎遂大定，上天佑無頗。
整刷舊俗苦，掃除夷法苛。
奸謀尚濟詭，既戰猶連和。
復圖稱職爾，眇哉浯溪磨。
已悉將相力，敢獻大風歌。
天上月
作者：曹勛
朝代：宋

皎皎天上月，隨人如有情。
何當背銀燭，棄我如絕纓。
天台宰祈雨有感
作者：曹勛
朝代：宋

炎風踰月熾穹蒼，稼穡如雲已變黄。
令尹爲民躬血懇，神龍奮雨破驕陽。
高低禾穎芃芃秀，壠畝風回細細香。
自爾屢豐應課最，西成先可賀倉箱。
天台書事十三首·其一
作者：曹勛
朝代：宋

南窗面日北窗寒，終日南窗體甚安。
向道老來惟倦坐，看銷一縷篆烟殘。
天台書事十三首·其一〇
作者：曹勛
朝代：宋

雲出雲歸山未靜，潮生潮落海非閑。
豈如此老猶强健，一挂冠裳便掩關。
天台書事十三首·其一一
作者：曹勛
朝代：宋

束髮名場歷百艱，荷恩早許出清班。
未能脫跡塵埃外，已愛著身泉石間。
天台書事十三首·其一三
作者：曹勛
朝代：宋

飯了從容古寺前，杖藜閑倚聽清泉。
因看一則鄰僧話，攪却老夫中夜眠。
天台書事十三首·其一二
作者：曹勛
朝代：宋

香火尋盟欲過門，相迎道地盍先論。
路從舍北清溪曲，家在縣東黄葉村。
天台書事十三首·其七
作者：曹勛
朝代：宋

綠陰侵坐午窗明，几案書繁倦思生。
喜拆緘題新卷帙，故人惠我見高情。
天台書事十三首·其三
作者：曹勛
朝代：宋

人情人事撥來無，惟有親知意不疏。
數幅沓來還一幅，寒溫而已作回書。
天台書事十三首·其九
作者：曹勛
朝代：宋

水雲深處是吾家，飯有胡麻飲有茶。
鐺裏未能炊一粟，山頭學得種三花。
天台書事十三首·其二
作者：曹勛
朝代：宋

老來少睡怕房櫳，欲睡還休被屢烘。
半夜披衣還打坐，耳邊聽盡兩山鐘。
天台書事十三首·其五
作者：曹勛
朝代：宋

清曉鴉啼睡夢間，喜聞飛雪滿前山。
攬衣忙作披衣意，不問輕寒且凭欄。
天台書事十三首·其八
作者：曹勛
朝代：宋

終日飛霙下遠空，冷回簾幕怯東風。
瑞香滿檻深遮映，怕損亭亭紫錦籠。
天台書事十三首·其六
作者：曹勛
朝代：宋

小圃都無花木名，只栽松竹養餘清。
時時風向邊頭過，喜聽松聲又竹聲。
天台書事十三首·其四
作者：曹勛
朝代：宋

連雨催寒黄著苔，紛然枯葉擁閑階。
了無春意到梅萼，只有瑞香先臘開。
天陰望鍾山
作者：曹勛
朝代：宋

塵土不滿眼，飛鴻入無倪。
摇情望鍾山，巖壑移東西。
荆榛蔽青靄，上下紛冥迷。
昔人去已遠，草堂懷煙霏。
此意竟何往，緬懷誰與追。
胡爲命駕一登覽，誅除氛祲褰雲旂。
奉答國器見貽二首·其一
作者：曹勛
朝代：宋

連朝好語見勤渠，得失從來要一如。
公但忘情分定事，天教更讀未看書。
柳藏窈窕金千縷，月在西南玉一梳。
倚熟何妨駐行李，神仙亦復喜樓居。
奉答國器見貽二首·其二
作者：曹勛
朝代：宋

光焰方期萬丈長，壯心肯以醉爲鄉。
功名莫與平泉李，志業須還鐵硯桑。
待價自應聊隠默，逢年安得更韜藏。
翩翩賸讀春風句，兩目增明膽亦張。
妙喜遷化悲而成詩
作者：曹勛
朝代：宋

戎燼多艱道不傳，師能橫豎說無邊。
清湘去後人思殺，破衲歸來帝所憐。
雙桱遽埋無盡藏，諸方應舞野狐禪。
傷心明月堂中影，只作霜華處處圓。
姑蘇臺上月
作者：曹勛
朝代：宋

姑蘇臺上月，倒景浮天河。
石梁卧長洲，垂虹躍金波。
叢薄散蘭麝，水底流笙歌。
歌聲未斷樽前舞，越兵夜入三江浦。
吳王沉醉未及醒，不知身已爲降虜。
響靸廊前珠翠橫，採香徑裏喧鼙鼓。
西施和淚下珠樓，回首吳宮隔烟霧。
姑蘇臺殿變秋蓬，荆棘霑衣泣寒露。
至今風月動凄凉，餘址石橋尚如故。
婕妤怨
作者：曹勛
朝代：宋

素媿河洲德，寧忘卷耳規。
中闈知奉順，外戚敢營私。
辭輦翻成妬，能歌復見知。
自慚乖嫵媚，不及舞腰兒。
孔子泣麟歌
作者：曹勛
朝代：宋

吁嗟乎麟兮麟兮，汝曷來之遲兮。
唐虞不作兮湯武非，來者不可見兮而往者不可追。
吁嗟乎麟兮，非吾之傷兮，而其誰汝爲。
孫倅書尾附二詩·其一
作者：曹勛
朝代：宋

已作驚禽不擇柯，異鄉那復困風波。
別來莫訝書悽惻，憂患艱難我最多。
孫倅書尾附二詩·其二
作者：曹勛
朝代：宋

南徐作別抵閩鄉，三見春風換衆芳。
若對舊游知識問，爲言羈旅鬢成霜。
守閘書事時已退居五首·其一
作者：曹勛
朝代：宋

十年壯節下清都，鷁首常辭負弩驅。
一棹西來黄篾舫，閘胥指點若樵漁。
守閘書事時已退居五首·其三
作者：曹勛
朝代：宋

坐斷天台四五年，居山心迹兩超然。
誰能更看紙上語，且守自家方寸田。
守閘書事時已退居五首·其二
作者：曹勛
朝代：宋

薄陰疏雨濕春容，兩岸增添綠與紅。
短棹悠悠了無事，却憐雲水舊怱怱。
守閘書事時已退居五首·其五
作者：曹勛
朝代：宋

野情漫對三眠柳，幽思空懷九畹蘭。
他日倘從春步約，湖邊一笑似非難。
守閘書事時已退居五首·其四
作者：曹勛
朝代：宋

老去惟思徹骨清，便無弱水限仙瀛。
士龍猶記當時夢，夢想如今海上城。
宛轉歌
作者：曹勛
朝代：宋

明月皎皎兮江水清，促瑶軫兮寫余情。
有若人兮鏘珮瓊，申婉約兮揚新聲。
託明君之幽怨兮，留遲風以掩抑。
借餘音于宛轉兮，韵繁諧以周密。
悵流月之西傾兮，恨彌襟而歎息。
歌宛轉兮情無極。
宣召看紅木犀賜宴索詩并謝恩
作者：曹勛
朝代：宋

九霞深借曉光披，粟粟輕紅蔭碧枝。
不逐秋香勻菊艷，要烘花色並彤墀。
凉雲收雨頒慈惠，寶幄中天拜宴私。
折得一枝恩所賜，喜如初挂綠衣時。
宮詞三十三首·其一
作者：曹勛
朝代：宋

鬰葱佳氣轉春風，五色雲低駐玉龍。
紫府清都天不遠，翹鴟渾在翠微中。
宮詞三十三首·其一〇
作者：曹勛
朝代：宋

元正不賀自清衷，睿札頻頒念兩宮。
天相吉音來自北，便知孝悌與天通。
宮詞三十三首·其一一
作者：曹勛
朝代：宋

女裳緣飾麗青紅，俗競浮華廢百工。
聖意與民敦儉素，盡除金翠復淳風。
宮詞三十三首·其一七
作者：曹勛
朝代：宋

澤國春非上苑同，近郊花木漫青紅。
今知聖化敦風俗，不許移根入禁中。
宮詞三十三首·其一三
作者：曹勛
朝代：宋

滔天逆黨作兵端，坐致酋渠詔意寬。
咸與惟新皆赤子，釋囚盡復漢衣冠。
宮詞三十三首·其一九
作者：曹勛
朝代：宋

射殿從容御六鈞，飛星白羽駭臣鄰。
莫驚壓盡天山箭，自昔羌胡畏聖神。
宮詞三十三首·其一二
作者：曹勛
朝代：宋

潮隨春漲雪千尋，南越山藏暗浪深。
欲識錢塘兩回汛，便如萬國奉君心。
宮詞三十三首·其一五
作者：曹勛
朝代：宋

拱北星辰靜守心，暫清警蹕鳳凰深。
蕭條梅柳春如許，可復風烟比上林。
宮詞三十三首·其一八
作者：曹勛
朝代：宋

寬恤從來只陸沉，丁寧今始慰人心。
聖情更欲民孚信，親御雲章下詔音。
宮詞三十三首·其一六
作者：曹勛
朝代：宋

連年逆虜斷侵凌，聖運當天日正升。
頂相如山知美讖，紹隆火德即中興。
宮詞三十三首·其一四
作者：曹勛
朝代：宋

中興仁澤浹華夷，則百斯男自可知。
例詔高禖祭春社，掖庭應已夢熊羆。
宮詞三十三首·其七
作者：曹勛
朝代：宋

今年臘日近春繁，帝意深憂氣未暄。
益恐吾民有饑凍，太倉連發賑元元。
宮詞三十三首·其三
作者：曹勛
朝代：宋

護聖軍容簇仗齊，雲屯甲馬耀春曦。
行知蹴踏胡塵靜，十萬吞江午飲時。
宮詞三十三首·其三〇
作者：曹勛
朝代：宋

聖德隆昌紀紹興，稍馴逆虜會清明。
須知不待黄河報，自有天威靖太平。
宮詞三十三首·其三一
作者：曹勛
朝代：宋

湖山風月鎖葱葱，渙號春回萬國同。
因使吳人霑聖澤，一齊翻入櫂歌中。
宮詞三十三首·其三三
作者：曹勛
朝代：宋

天開黄道日華明，細細南薰下太清。
宮殿雲扶龍虎氣，樓臺風轉管絃聲。
宮詞三十三首·其三二
作者：曹勛
朝代：宋

上聖憂勞昔未聞，看花豈復御佳辰。
內人聞道頻相語，不見秋千已幾春。
宮詞三十三首·其九
作者：曹勛
朝代：宋

蘭亭久已昧精粗，睿藻傳模字一如。
莫更堅珉求定本，且瞻奎畫看臨書。
宮詞三十三首·其二
作者：曹勛
朝代：宋

南山迎座曉雲開，閶闔風遲絕點埃。
受職百神知有象，會稽春色過江來。
宮詞三十三首·其二〇
作者：曹勛
朝代：宋

溥綏聖澤浙江湄，風轉行宮赤羽旗。
責己但書農本詔，乘春豈有宴游詩。
宮詞三十三首·其二一
作者：曹勛
朝代：宋

嗣歲龐恩浹九垓，熙熙人物詠春臺。
行知大業同文軌，今見蕭曹佐漢來。
宮詞三十三首·其二七
作者：曹勛
朝代：宋

六宮上直試羅衣，未聽鞭聲等駕時。
且趁曉閑臨御札，官家常是下朝遲。
宮詞三十三首·其二三
作者：曹勛
朝代：宋

務農春詔將臣宣，欲翳禾麻變有年。
聖意且耕仍且戰，稍令諸道作屯田。
宮詞三十三首·其二九
作者：曹勛
朝代：宋

江淮控制接荆蠻，銷患無形仗衛閑。
藹藹東風符帝力，新春先到鳳凰山。
宮詞三十三首·其二二
作者：曹勛
朝代：宋

東風拂拂到行朝，剪綵膺時下絳霄。
不但劍歌隨騎曲，行須儀鳳舞雲韶。
宮詞三十三首·其二五
作者：曹勛
朝代：宋

碧甲紅芽物象新，天聲震耀仰堯仁。
只應露布來非晚，移蹕中原爛漫春。
宮詞三十三首·其二八
作者：曹勛
朝代：宋

天德同符立極恩，紹興億載撫維坤。
今年頒曆更名賜，大定中區號統元。
宮詞三十三首·其二六
作者：曹勛
朝代：宋

三年不廢策儒宗，清問圖回自九重。
不特賜書榮進士，聖君政本道中庸。
宮詞三十三首·其二四
作者：曹勛
朝代：宋

升暘宮裏雪初消，便覺春風襲柳條。
新醖嘈嘈瀉輕碧，盡分和氣浹狐貂。
宮詞三十三首·其五
作者：曹勛
朝代：宋

聽政勤勞撫萬方，暫留行殿駐錢塘。
已將輪對規行事，更向龍牀閱諫章。
宮詞三十三首·其八
作者：曹勛
朝代：宋

山迥江回地少塵，方州桃李不成春。
要知駐蹕非閑暇，看取君王蘇遠民。
宮詞三十三首·其六
作者：曹勛
朝代：宋

法書點畫久非真，上聖傳真妙入神。
鳳翥龍盤時降出，二王應望屬車塵。
宮詞三十三首·其四
作者：曹勛
朝代：宋

平治逆虜拯吾民，都督親行號令新。
仍詔尅戎恩寵異，牙牌御札賜功臣。
寄儲子椿
作者：曹勛
朝代：宋

卓犖姑溪有隠君，當年遠識達楓宸。
鑑明塵土無留跡，水凈妍媸久自真。
聞道燕居求性理，固應有暇對閑人。
一廛已約同藏海，他日茅齋定卜鄰。
寄吳思道
作者：曹勛
朝代：宋

別去書音短，愁來客路長。
飛魂常故國，舉目念殊鄉。
未暇論奇字，何堪別最良。
秋風入邊草，意苦不相忘。
寄宋德可觀察
作者：曹勛
朝代：宋

北歸一笑脫胡沙，淮海相逢五歲華。
寄語欲憑滄海月，昔游空想赤城霞。
遥知漢殿宜鳴玉，不謂青門尚種瓜。
雖是道人心似鐵，餘情應得賦梅花。
寄山中友
作者：曹勛
朝代：宋

同朝不復舊交游，留滯行都歲兩周。
落景殘霞曛夕靄，斷雲橫雨霽高秋。
因仍久作歸歟計，蹭蹬端如賈客留。
慚愧君恩何以報，此身江海任虛舟。
寄張達道
作者：曹勛
朝代：宋

茅峰何山亦何好，瑶木琪華並三島。
其間巖洞邃且深，隠居仙人得窮討。
遠業已跨雪色馿，諸孫何能玉顔老。
黑虎會有青鸞信，洞章同夢池塘草。
關鍵真符付自爾，鴛鴦瓊壺每傾倒。
頗聞雲篆經九試，自應太上傳三寶。
他年芒屨謁凝神，洗心拱聽無上道。
寄張達道先生
作者：曹勛
朝代：宋

永懷凝神公，履正羣仙誇。
流目厭塵土，軒冕卑泥沙。
羽蓋承倒景，飆輪泛晨霞。
前旌絡霄隊，駐節王母家。
真童發清謠，雲表翔哀笳。
樓居映朝日，服采明珠華。
萬春等朝菌，歡事詎可涯。
瑶席未終醼，零落蟠桃花。
想同董奉君，更尋上漢槎。
寄溧水宰李仲鎮
作者：曹勛
朝代：宋

不見李君久，水雲魚雁沉。
調官聊製錦，得句賸關心。
每訪民情悅，相望春事深。
故鄉與賢者，北首重登臨。
寄空上人
作者：曹勛
朝代：宋

華頂峰頭空侍者，家在全閩九峰下。
后山妙香今始聞，西江一口元非假。
可但枯木已陽豔，更喜淮碑仍續雅。
天風海雨會入詩，况近梅花欲盈把。
寄蘇徵君
作者：曹勛
朝代：宋

平生聞說蘇養直，鞅掌塵勞慚未識。
清江韻語百代尊，擬望孤撐徒著屐。
未將經綸在廊廟，且落珠璣滿泉石。
頗知新築更靚深，願並廬山歌馬跡。
寄鄭漁仲
作者：曹勛
朝代：宋

君家谷口藹清節，後裔於今耿冰雪。
高明固已天下聞，却向山中弄明月。
貫穿諸史極成敗，鼓吹六經方論說。
碧雲日暮臨庭柯，緘封肯寄衝烟蘿。
邊頭嗷嗷一雁過，坐想空山霜露多。
寄陳居士
作者：曹勛
朝代：宋

君住西山我住東，杖藜時復得相從。
欣欣未見飄飄舉，楚楚先經面面松。
仙事既無妻子累，丹罏自有鬼神供。
來春麥壠青中過，待碾新茶約段公。
寄題祝祕校航齋
作者：曹勛
朝代：宋

密密簾垂映柁樓，濟川聊此艤虛舟。
羣經列坐供游息，巨浪掀天得罷休。
猿鶴依棲知有地，兒童遺墜且無憂。
業成一棹黄金闕，穩上鼇頭拜冕旒。
寒食有感
作者：曹勛
朝代：宋

輦下相知把酒稀，更逢寒食淚霑衣。
五漿道路何嘗饋，三徑荒蕪未得歸。
春事沉沈寒慘慘，暮烟漠漠雨微微。
杏花零落春還半，空看簾間燕子飛。
將至嚴州丘平仲忽舟中見過
作者：曹勛
朝代：宋

念子別我久，我心嘗忡忡。
豈意蘭溪船，忽作瀟湘逢。
一笑出意表，相對如夢中。
子有親庭樂，我無塵事籠。
願言雲水信，時寄菰蒲風。
將進酒
作者：曹勛
朝代：宋

君唐虞兮臣臯夔，將衛霍兮恢邊陲。
時文景兮民雍熙，獄無寃人兮野無蒿藜。
玉燭亙天流離以昭兮，其惟百姓日用而不知。
歌鹿鳴與既醉兮，而頌聲洋溢乎康逵。
顧吾君之清靜躬儉以寂默兮，而猶薄滋味與游嬉。
臣願得連四海以爲席兮，酌北斗而爲酒巵。
使五老奉觴上壽以申祝兮，令夫八元夾侍而正儀。
願聖壽上齊於箕翼兮，其光容充塞於四維。
醉大道與仁義兮，而淳風浹洽於華夷。
期億萬斯年兮，民皆陶陶而化之。
慶君臣之嘉會，陋酆鎬與瑶池。
小三姪遠持兄嫂之命見訪于荒寒寂寞中將歸二詩爲別·其一
作者：曹勛
朝代：宋

投老台山麓，松篁築靚幽。
行年今七十，撫事幾春秋。
但喜親情話，難忘爲小留。
山川煩跋履，事事見操修。
小三姪遠持兄嫂之命見訪于荒寒寂寞中將歸二詩爲別·其二
作者：曹勛
朝代：宋

不見小阮久，相看情甚溫。
肯來成宅相，端可大吾門。
暖日長江路，梅花細雨村。
真成好兄弟，言謝却忘言。
小三郎試院高捷喜成四韻
作者：曹勛
朝代：宋

吾姪千里駒，一噴綠沙外。
韜鈐本書史，方畧挾經緯。
小出附衆策，坐使勍敵潰。
持弧褦襶子，雨汗亦良媿。
小園午集坐間呈處和瞻明諸友
作者：曹勛
朝代：宋

共向花時笑語頻，不須七七倩花神。
中郎棋戰投機捷，閣老詩壇著語新。
暖景遲遲鶑喚友，落英寂寂草成茵。
牡丹芍藥開非晚，更約同游浩蕩春。
小游仙三首·其一
作者：曹勛
朝代：宋

九霄風靜夜沉沉，仙籟虛徐度玉音。
好是太真歌未闋，飛烟遥上鬰華林。
小游仙三首·其三
作者：曹勛
朝代：宋

摇曳空歌上玉清，飛烟冉冉拂仙纓。
龍軿已過黄金闕，致肅門郎識姓名。
小游仙三首·其二
作者：曹勛
朝代：宋

十二層城倚閬風，金臺珠樹鬰葱葱。
遥瞻玉室藏書府，萬仞飛光散曉紅。
小詩遺人謁邑令
作者：曹勛
朝代：宋

林生牢落歎萍蓬，詞采飄飄甑屢空。
聞道河陽花滿縣，欲從大手借春風。
小軒偶成
作者：曹勛
朝代：宋

纔添祿廩便添事，豈若清貧自在閑。
常恨吾廬無水石，漫將青竹當青山。
小雨看海棠
作者：曹勛
朝代：宋

浣花紅綠四回環，何事輕陰作嫩寒。
應是化工知勝處，海棠宜向雨中看。
居泉南和江給事二首·其一
作者：曹勛
朝代：宋

西山爽氣不誰何，政恐愁容積漸多。
動地邊聲入河隴，未妨車馬斷經過。
居泉南和江給事二首·其二
作者：曹勛
朝代：宋

年來意緒奈愁何，逢著清樽不厭多。
聞道公餘白蓮社，可能疏懶許相過。
山中
作者：曹勛
朝代：宋

告老吾君得挂冠，交親猶肯問平安。
連天秋色雁已過，滿檻竹聲風逗寒。
對客杯盤心共醉，催人節物歲將闌。
但知適意山林去，不覺山頭行路難。
山中二首·其一
作者：曹勛
朝代：宋

山中從事亦賢勞，安得眠雲獨自高。
兩席地栽青紫芥，一株樹接碧紅桃。
春風多可移花性，夜雨無聲入土膏。
那辦工夫到詩句，溪燈穿屋未編茅。
山中二首·其二
作者：曹勛
朝代：宋

人間久矣倦迎逢，歸路牛羊带夕舂。
千點梅沉山店月，一溪煙咽寺樓鐘。
窮猶羞澀巉巖面，老自平夷磊磈胸。
曾笑古人多晚謬，草庵雖小幸相容。
山中謠
作者：曹勛
朝代：宋

山中之樂何由說，知者不言言者拙。
紅塵飛盡散松風，獨酌寒泉弄明月。
山居雜詩九十首·其一
作者：曹勛
朝代：宋

我生不僥福，始終躬純臣。
雖更齊楚僞，常障西風塵。
耳順早引年，掛冠踰八春。
甘與田畯游，遂予胸次真。
山居雜詩九十首·其一
作者：曹勛
朝代：宋

種杏三年實，種桃一載花。
花實固可樂，爲農本桑麻。
功成不占地，改植常可誇。
要是農須學，作略自一家。
山居雜詩九十首·其一〇
作者：曹勛
朝代：宋

招客圖客歡，不圖能病客。
既醉失匕筯，吐茵墮巾幘。
何堪款曲意，貽念風月夕。
拂旦往問訊，慙恨見顔色。
山居雜詩九十首·其一〇
作者：曹勛
朝代：宋

松根有至藥，琥珀與茯苓。
琥珀未易致，茯苓選宜精。
製與鞠塵細，色如截肪并。
一一伴朝粥，地黄安可京。
山居雜詩九十首·其一一
作者：曹勛
朝代：宋

春雪翳重霄，寒雨連日夜。
不輟獸炭熾，甚恐庭花謝。
疏簾莫禦冷，爐焚屢成灺。
寒食數日間，春事求諸野。
山居雜詩九十首·其一一
作者：曹勛
朝代：宋

松色蔭人居，松力治人病。
丹砂含其滋，復可延性命。
幽居繞蒼髯，不畏夏日盛。
風來聽笙竽，便有華胥興。
山居雜詩九十首·其一七
作者：曹勛
朝代：宋

棄官了無事，飯餘心境空。
清琴或數弄，濁酒時一中。
人生苦不閑，得閑須從容。
閉門適吾樂，三籟皆同功。
山居雜詩九十首·其一七
作者：曹勛
朝代：宋

連日山村雨，牛羊都在欄。
低田漬積水，卧穗鋪新寒。
氣逼琴絲潤，香傳巖桂丹。
天光惜壠畝，應放月團團。
山居雜詩九十首·其一三
作者：曹勛
朝代：宋

客寄輦轂下，馳心田畝間。
君恩重山嶽，臣節殊安閑。
雖幸米鹽足，其如塵土顔。
終負告歸罪，判然誠獨難。
山居雜詩九十首·其一三
作者：曹勛
朝代：宋

朅去天台居，邑有萬戶酒。
一出嘗十家，已覺醉屢肘。
留連多好事，方圓煩飣鬬。
約趁黄昏歸，不知月挂柳。
山居雜詩九十首·其一九
作者：曹勛
朝代：宋

冷趁西風便，雲趨南國深。
相舂聞野唱，漂絮擊溪砧。
小立遲殘照，閑愁倦寸心。
新亭有耆舊，應共惜花陰。
山居雜詩九十首·其一九
作者：曹勛
朝代：宋

北風忽捲熱，山頂雲已馳。
日影未容歛，雨脚俄驟垂。
一向得凉吹，四山橫脩眉。
暄寒本兩陸，莫能測密移。
山居雜詩九十首·其一二
作者：曹勛
朝代：宋

卜居得幽勝，景物無升沉。
峯巒環郛郭，松竹排園林。
時時破寂寥，翛翛頼鳴禽。
於焉自有得，天籟皆餘音。
山居雜詩九十首·其一二
作者：曹勛
朝代：宋

吾年踰七十，真欲願春遲。
豈謂上元過，適丁多雨時。
韶華荏苒半，清明旦夕期。
流鶑與蜂蝶，冷落殊未知。
山居雜詩九十首·其一五
作者：曹勛
朝代：宋

三伏暑可畏，貧富方共之。
雨忽兼飄風，凉與清氣隨。
一餉滌炎暍，萬里失蒸炊。
大哉天地德，好生常所施。
山居雜詩九十首·其一五
作者：曹勛
朝代：宋

寂歷秋風晚，閑庭落葉深。
天高晴日澹，山浄暮烟沉。
疾病無時已，年華有底侵。
兩行南去雁，一片北歸心。
山居雜詩九十首·其一八
作者：曹勛
朝代：宋

今年已斷梅，七月雨益大。
苗雖不厭雨，灌恐有餘溉。
禾梗正柔嫩，水滿舞澎湃。
其間田高低，于焉有畏愛。
山居雜詩九十首·其一八
作者：曹勛
朝代：宋

秋色遂將半，游雲時淡濃。
水光影䆉䅉，秀色增芙蓉。
斸地種三徑，鈎窗來五峰。
新晴何以卜，一意聽晨鐘。
山居雜詩九十首·其一六
作者：曹勛
朝代：宋

七月正流火，晚飯凈剎中。
稍脫蒸鬰苦，頓覺心境空。
放意覽翠岫，徐行迎好風。
得來喜不徹，此賜皆天公。
山居雜詩九十首·其一六
作者：曹勛
朝代：宋

北歸了無日，先壟掃何時。
愁與燕鴻遠，心同楚客悲。
寒蟬咽敗柳，幽鷺來清池。
誰與話舊事，淚蘚空在衣。
山居雜詩九十首·其一四
作者：曹勛
朝代：宋

年來心目昏，稍息文字業。
曉擁台山雲，時讀修禊帖。
稚子來捋鬚，幼孫每持鑷。
晚來微雨休，幽徑無不涉。
山居雜詩九十首·其一四
作者：曹勛
朝代：宋

老去情懷懶，翛然只此翁。
閑窗千里月，修竹一簾風。
事與孤鴻遠，心將止水同。
故人如問訊，癡坐正觀空。
山居雜詩九十首·其七
作者：曹勛
朝代：宋

古斗喜妙供，溪蓀種勻抽。
蘸水浮翠蝟，絡石駢栗皺。
薿薿巧凝綠，梢梢眇含秋。
相對几案間，蕭然無與儔。
山居雜詩九十首·其七
作者：曹勛
朝代：宋

除地台山麓，稍葺五畝宅。
松竹互偃亞，雲山若阡陌。
子舍念我老，文餘躬幹役。
欣欣歸來樂，樂豈一朝夕。
山居雜詩九十首·其七〇
作者：曹勛
朝代：宋

人生不如意，十固常八九。
吾輩窮物理，挺特惟所守。
東風暖入律，客意濃勝酒。
游鞍縱所如，寧能困圭竇。
山居雜詩九十首·其七〇
作者：曹勛
朝代：宋

先生義皇上，與物同逶迤。
道伴雜然至，閑情示之希。
蒲團茶味足，明窗情話遲。
一室多入靜，相見亦何時。
山居雜詩九十首·其七一
作者：曹勛
朝代：宋

蒔松須殘臘，栽花宜早春。
移竹日隨月，種麻月及辰。
旺方八卦定，農詩七月陳。
物性無不然，農業宜斤斤。
山居雜詩九十首·其七一
作者：曹勛
朝代：宋

雲山環所臨，烟景日日異。
山作故人接，雲爲久處計。
酒酣一聲笛，梅風四山起。
清香賸披拂，參橫伴村醉。
山居雜詩九十首·其七七
作者：曹勛
朝代：宋

中春艷桃李，東風惠以繁。
胡爲連日雪，花葉飄闌干。
氣非驕陽候，宛若殘臘寒。
玄冥僭融和，玉川知其端。
山居雜詩九十首·其七七
作者：曹勛
朝代：宋

村落闢幽居，深靜頗得趣。
白雲棲簷棟，嵐光照窗戶。
往還得隠逸，談笑皆舊故。
不畏歸路遥，家家響機杼。
山居雜詩九十首·其七三
作者：曹勛
朝代：宋

台山穴三獸，樵者不得薪。
忽是食人虎，便有射虎人。
善惡必對待，禍福常相鄰。
冞月寢三皮，居山聊一欣。
山居雜詩九十首·其七三
作者：曹勛
朝代：宋

墐戶喜冬序，秋容換霜風。
可歎景物移，只在笑談中。
菊茂遠先見，蓼疏寒更紅。
老懷欣自愜，漸享愛日功。
山居雜詩九十首·其七九
作者：曹勛
朝代：宋

寓居溪陰剎，未暇理歸棹。
遮眼闕文史，借書得探討。
卷舒白虎通，涵泳青龍鈔。
賢哉絕世書，欣然慰幽抱。
山居雜詩九十首·其七九
作者：曹勛
朝代：宋

門前露草嫩，極目遨青龍。
策杖不知遠，看山兼別峰。
曉厨尋晚筍，客供摘新菘。
舌下清肥足，何勞細肋供。
山居雜詩九十首·其七二
作者：曹勛
朝代：宋

山間氣候晚，初冬菊英回。
定俟開爐集，始送泛菊杯。
漸列衆色異，不殊東籬栽。
冷雨與寒烟，深惜易塵埃。
山居雜詩九十首·其七二
作者：曹勛
朝代：宋

我生苟無禍，放懷在詩酒。
詩酒得自在，功名亦何有。
正欲醉墜車，豈問柳生肘。
寫我平生適，笑寄方外友。
山居雜詩九十首·其七五
作者：曹勛
朝代：宋

新年供家廟，老稚晨夕忙。
塊坐溫暖處，但聞油醤香。
不問物物闕，有食時時嘗。
諸孫甚解事，翁乃無饑腸。
山居雜詩九十首·其七五
作者：曹勛
朝代：宋

蓬蓽久不居，乍歸欣故情。
落葉聚蛛網，殘莎閙蛩聲。
迹與朝市遠，夢隨風月清。
從此眠食間，蕭散安餘生。
山居雜詩九十首·其七八
作者：曹勛
朝代：宋

手種亭下松，偃蓋出雲外。
攀條喜脩幹，爲我發清吹。
曉庭風瑟縮，夜月金鎖碎。
種久方來歸，對之顔有愧。
山居雜詩九十首·其七八
作者：曹勛
朝代：宋

新春遨西湖，結伴每有侶。
豈意氣差忒，旬中自寒暑。
欣欣一日晴，愀愀三日雨。
謂言愛酒伴，有酒誰能湑。
山居雜詩九十首·其七六
作者：曹勛
朝代：宋

八月河漢近，凉蟾輝太清。
窗戶紗已薄，草木風有聲。
所喜暑云退，不憚歲徂征。
招客對晚色，酒與月同傾。
山居雜詩九十首·其七六
作者：曹勛
朝代：宋

林泉久自得，窗戶向深幽。
不復嫌村酒，何能有客愁。
夕陽烘遠水，飛絮挾輕鷗。
杖屨歸從晚，柴門月一鈎。
山居雜詩九十首·其七四
作者：曹勛
朝代：宋

四大一和合，所以兆我命。
及其有損增，遂復制我病。
五年過縱心，四大失正定。
新歲轉盼來，疾應改新證。
山居雜詩九十首·其七四
作者：曹勛
朝代：宋

春雨要如膏，發生物已拆。
霢霂則易耨，浸漬乃損麥。
連旬不見日，過社麻亦阨。
再拜祈開晴，民食庶可得。
山居雜詩九十首·其三
作者：曹勛
朝代：宋

地水與火風，四大各一性。
和合乃養形，損增則成病。
圓覺著于品，岐伯峻其證。
君子知其言，窮理宜至命。
山居雜詩九十首·其三
作者：曹勛
朝代：宋

孟夏物物茂，瓜瓠先置架。
引苗上扶疏，鬚蔓競纏挂。
白花亦已出，青實旋造化。
會喜園枯時，匕筯不增價。
山居雜詩九十首·其三〇
作者：曹勛
朝代：宋

平生文字飲，真積力已久。
溫故忽若醉，卯飲不待酒。
昏然亟步武，快哉繞衡陋。
水闊夕陽紅，雨餘羣山秀。
山居雜詩九十首·其三〇
作者：曹勛
朝代：宋

西山隠道室，山光鎖葱蒨。
松竹意可揖，芳潤欲入饌。
扳携一二友，香火共昏旦。
天台坐忘身，笑領吾所眷。
山居雜詩九十首·其三一
作者：曹勛
朝代：宋

日鑄得新茗，色味建水空。
未論七碗足，先借兩腋風。
烹在擊拂外，香泛齒頰中。
若論破睡魔，自可書元功。
山居雜詩九十首·其三一
作者：曹勛
朝代：宋

閑時謁墳山，小築真隠麓。
怪來少清景，頗似闕脩竹。
荷鋤斸雲烟，移種扶疏綠。
亭亭纔數根，一掃羣樸樕。
山居雜詩九十首·其三七
作者：曹勛
朝代：宋

小庵築桐柏，宛在艮山位。
數峯直遠目，一水繞右地。
門徑連主山，松篁接空翠。
貴客下北闕，喜話卜鄰計。
山居雜詩九十首·其三七
作者：曹勛
朝代：宋

憶君遠亦去，泉響塹每度。
一笑成真樂，此樂固難屢。
村閑桑柘秋，川闊牛羊暮。
歸顧紫領巾，媿我方學圃。
山居雜詩九十首·其三三
作者：曹勛
朝代：宋

人惠九臯禽，應節每對舞。
縶彼雲漢心，成我閑靜趣。
六翮不忍剪，深徑任翔翥。
一舉遨天風，應到逍遥處。
山居雜詩九十首·其三三
作者：曹勛
朝代：宋

冰壺凍欲裂，霜風凌雪屋。
牛鬭攪夕眠，缾笙不成曲。
平生湖海心，弗受車轅促。
晨興且探梅，不憚肌生粟。
山居雜詩九十首·其三九
作者：曹勛
朝代：宋

下邑常寂寞，細履寒溪頭。
魚鰕腥斷岸，橘柚明晚秋。
山色儼晴碧，溪光泛澄流。
相思故人遠，應過回雁洲。
山居雜詩九十首·其三九
作者：曹勛
朝代：宋

休官伏畎畝，農事未歷覽。
年豐則知喜，歲歉頗不鑒。
螟蜮則曰蠖，不實乃名冇。
生民惰與勤，天災未嘗濫。
山居雜詩九十首·其三二
作者：曹勛
朝代：宋

行都老故舊，見贈新曆日。
快哉得過目，蘧然若有失。
已病嗟再歲，漸老念弱質。
歎餘落麈尾，非言付摇膝。
山居雜詩九十首·其三二
作者：曹勛
朝代：宋

閩浙風土異，九日未見菊。
豐枝閟秀色，細蓓凄已綠。
當樽折野蘂，氣味亦棖觸。
詎知三徑中，采采不一足。
山居雜詩九十首·其三五
作者：曹勛
朝代：宋

幽居歲屢換，豪舉欲誰作。
閑情寡賦詠，舊句漫筆削。
草茅晦小隠，筍蕨供大嚼。
不時有佳處，悠然動春酌。
山居雜詩九十首·其三五
作者：曹勛
朝代：宋

畫工作江梅，粉繪良自誇。
吾儕暈澹墨，一枝纔數花。
風情意自足，橫斜不可加。
須知自古來，畫家須詩家。
山居雜詩九十首·其三八
作者：曹勛
朝代：宋

平生有知舊，相望頓以疏。
卧念十日雨，誰寄一行書。
景已來白雁，詩漫如黄初。
不忘剡溪棹，且策雪中馿。
山居雜詩九十首·其三八
作者：曹勛
朝代：宋

英石多斧鑿，司石殊怯脆。
拳然太湖出，始有巖壑意。
彈窩數峰綠，欲與仇池對。
永念靈壁巧，嵌空勞夢寐。
山居雜詩九十首·其三六
作者：曹勛
朝代：宋

塵境得閑適，塵事從如麻。
且發蟹眼湯，一試鷹爪芽。
蕭蕭衲帔冷，泠泠心境嘉。
坐久若爲侶，清月上梅花。
山居雜詩九十首·其三六
作者：曹勛
朝代：宋

露蜂綴林薄，土蜂翔戶內。
飛繞旬日閒，穿穴皆其類。
衆聲互起息，鬨然自闤闠。
螫幼成腫毒，居閑視其未。
山居雜詩九十首·其三四
作者：曹勛
朝代：宋

流泉墮石壁，清韻傳幽林。
詎知水石韻，可契琴筑音。
支筇聽之久，凉風吹衣襟。
更待月下來，同我清夜吟。
山居雜詩九十首·其三四
作者：曹勛
朝代：宋

閑中每自得，閑意非陸沉。
蟻穴漫說夢，鷗盟誰更尋。
一年記好處，萬緣隨夙心。
即以洗其勞，清月升層林。
山居雜詩九十首·其九
作者：曹勛
朝代：宋

人生行樂爾，行樂則心閑。
心既無所用，和氣滋容顔。
衛生有此妙，餘事皆可刪。
若益兼忘理，敢告知識間。
山居雜詩九十首·其九
作者：曹勛
朝代：宋

清曉看田去，乘露衣襟凉。
已有耘夫出，揖我喜非常。
爲言苗正好，喜顔笑亦長。
雖有吏在門，視苗端可償。
山居雜詩九十首·其九〇
作者：曹勛
朝代：宋

北風號枯桑，濃寒堅夜凍。
關河鳥過少，雪意曉來重。
陌上未霑塵，山中已成壠。
雝雝南去雁，袖手徒目送。
山居雜詩九十首·其九〇
作者：曹勛
朝代：宋

雅意老山林，每作山林趣。
引領山林景，賦詠山林句。
嵐光增日夕，林風度朝暮。
時時携筇歸，羣山送歸戶。
山居雜詩九十首·其二
作者：曹勛
朝代：宋

農人作田務，耘者最辛苦。
肘膝伏泥塗，拔莠連茹取。
所拔隨已多，悉釀所伏處。
惟冀禾稻肥，豈問正炎暑。
山居雜詩九十首·其二
作者：曹勛
朝代：宋

隔歲種成麥，起麥秧稻田。
晚禾亦云竟，冬菜碧相連。
收割不閑手，壠畝無空阡。
家蓄千指客，始知常有年。
山居雜詩九十首·其二〇
作者：曹勛
朝代：宋

今歲立秋早，便覺驅探湯。
雖有正午熱，已覺中夜凉。
麻豆率房角，早禾亦上場。
吾心喜可知，紀實藏詩章。
山居雜詩九十首·其二〇
作者：曹勛
朝代：宋

白日忽若暮，北風天正寒。
濃陰欲釀雪，雲侶商量間。
羣兒競喜躍，婢子爭仰看。
命席撥甕碧，取醉期盡歡。
山居雜詩九十首·其二一
作者：曹勛
朝代：宋

凄風入林薄，旵日升山遲。
槿花落因雨，菊英開映籬。
身老每倦客，目昏猶喜詩。
所欣水雲念，得赴猿鶴期。
山居雜詩九十首·其二一
作者：曹勛
朝代：宋

晚家台山下，雲水同一鄉。
人事講鄰曲，雞黍期相當。
秋風起木杪，凉氣吹衣裳。
東家喜見招，社甕開新嘗。
山居雜詩九十首·其二七
作者：曹勛
朝代：宋

士不遠千里，訪我村落中。
話舊語益密，論交顔不紅。
酒炙乏供給，近製相延容。
白飯與青芻，且餉馿與僮。
山居雜詩九十首·其二七
作者：曹勛
朝代：宋

大麥未救饑，小麥漸擢芒。
此時農夫嘆，政阻接青黄。
多畏頻雨澤，只欲暄晴光。
農安吾亦安，朝夕祈蒼蒼。
山居雜詩九十首·其二三
作者：曹勛
朝代：宋

前巖有蘭若，委徑宜細履。
未能望窣堵，屢復涉清泚。
路紆疲脚力，僧老識茶味。
策杖趁栖鴉，斜陽在林際。
山居雜詩九十首·其二三
作者：曹勛
朝代：宋

我本汝潁士，老隠天台山。
一瓢顧粗足，三謁無厚顔。
身與樵牧遠，居眇林壑間。
不爲物事役，常對風日閑。
山居雜詩九十首·其二九
作者：曹勛
朝代：宋

曉來浩露出，細履欣悠然。
壠麥漾輕浪，芳草迷平川。
無邊綠成幄，團飛柳皆綿。
老翁指謂我，漸熟高低田。
山居雜詩九十首·其二九
作者：曹勛
朝代：宋

朝來天無風，秋暘劇炎銳。
當年屏翳動，松竹發清吹。
風豈憐我老，飄蕭翔異氣。
泠然濯煩襟，蘇息殆天意。
山居雜詩九十首·其二二
作者：曹勛
朝代：宋

晨起冒清露，笋輿出城闉。
原野回舊色，花柳摇新春。
眷言山林性，常與魚鳥鄰。
怡然適襟抱，自謂羲皇民。
山居雜詩九十首·其二二
作者：曹勛
朝代：宋

道人談長生，禪子論寂滅。
二子互出奇，生滅孰判別。
吾儕守黄卷，生理知猶劣。
惟當一以貫，無問亦無說。
山居雜詩九十首·其二五
作者：曹勛
朝代：宋

東岡老道友，招我閲子孫。
大兒教以孝，小兒撫以溫。
舉觴意未暢，已復月挂昏。
興言還吾廬，更待它日論。
山居雜詩九十首·其二五
作者：曹勛
朝代：宋

梢梢岸上柳，粼粼岸下波。
晴雲羃遠岫，東風扇微和。
去冬有耕植，連春無干戈。
田畯知此意，種秫應更多。
山居雜詩九十首·其二八
作者：曹勛
朝代：宋

堂堂春將去，好花如款留。
荼䕷蔓層雪，芍藥欹重樓。
金沙插架富，蕙香轉林幽。
我欲助送之，飛絮漫天愁。
山居雜詩九十首·其二八
作者：曹勛
朝代：宋

栽竹勿傍牆，種蕉莫近砌。
頃之根蔓延，寖乃壞階戺。
扶疏宛成趣，茂密相映蔽。
操刀時遣獠，洗削去蓊翳。
山居雜詩九十首·其二六
作者：曹勛
朝代：宋

真隠古招提，長林如磔蝟。
雖有羣山峰，所欠一支水。
草木乏秀潤，巖竇燥肌理。
安能借僧錫，卓處泉湧沸。
山居雜詩九十首·其二六
作者：曹勛
朝代：宋

高原收菽麥，下田插禾秧。
田頭與地尾，一一意所量。
躬耕辨好怯，擇種均豐荒。
所以終歲間，食米不及糠。
山居雜詩九十首·其二四
作者：曹勛
朝代：宋

客惠雙井芽，千里冒寒暍。
品格自高勝，香味兩奇絕。
小小猷溪磨，團團掌中月。
揮肘喜旋之，紛泊看落雪。
山居雜詩九十首·其二四
作者：曹勛
朝代：宋

平生江海性，俗冗不到眼。
偶然牽祿養，遂復事篇簡。
所愧道益遠，所喜性習懶。
末路終此惠，尤得養樗散。
山居雜詩九十首·其五
作者：曹勛
朝代：宋

吾年今七十，非杖或能行。
食罷散步武，欲與跛鼈爭。
皮裏氣不充，骨中髓不生。
安能勉筋力，笑傲雲霞輕。
山居雜詩九十首·其五
作者：曹勛
朝代：宋

歸爲田舍翁，不作無復理。
耕鑿頃畝地，遠近先視水。
溝塍欲利達，農具無委靡。
高田下田事，得馬失馬爾。
山居雜詩九十首·其五〇
作者：曹勛
朝代：宋

道人范子珉，隠跡朝市端。
筆墨作峯嶺，氣象爭巑岏。
稍變煙雲態，便覺風雨寒。
鶴舉忽沖霄，大羅得遐觀。
山居雜詩九十首·其五〇
作者：曹勛
朝代：宋

閑居養僮僕，衣食必鮮美。
小則愛睡眠，大者趨博戲。
不然言疾病，莫能承付委。
長須與赤脚，昔人誠有理。
山居雜詩九十首·其五一
作者：曹勛
朝代：宋

范仙最所長，畫牛誠絕筆。
圍模大小定，毛孔不少失。
膊腕與腹胯，一牛動數日。
惟我頗得之，卧起盡纖悉。
山居雜詩九十首·其五一
作者：曹勛
朝代：宋

莫怪游春頻，只被老逼身。
念此樂天語，誠哉辭甚真。
遵行我不倦，治具汝勿嗔。
持炬接迎我，村醉欹冠巾。
山居雜詩九十首·其五七
作者：曹勛
朝代：宋

平生不能棋，遇棋亦輙喜。
從來號萬戶，知生不救死。
多見國手說，得先乃妙理。
更有末後著，此著知者幾。
山居雜詩九十首·其五七
作者：曹勛
朝代：宋

老來參同事，勤志不敢失。
人言爐偃月，吾意爐藏日。
朝陽升西山，異液甘若蜜。
一體奠所居，旦旦享清逸。
山居雜詩九十首·其五三
作者：曹勛
朝代：宋

熅室宿火銷，縕袍良獨暖。
病身怯夜永，老懷苦晝短。
棲鳥驚簷頭，朝日上窗眼。
未問粥面花，地黄酒須滿。
山居雜詩九十首·其五三
作者：曹勛
朝代：宋

隨春動草木，微和入池閣。
羣芳爭妍媸，紅翠媚寥廓。
一枝姑到眼，萬態便如昨。
春深風雨來，固已任開落。
山居雜詩九十首·其五九
作者：曹勛
朝代：宋

台山無牡丹，單葉已最貴。
斗檻數花爾，便欲發光氣。
珍重莫肯折，如天藏地祕。
西都每興懷，此賞殆夢寐。
山居雜詩九十首·其五九
作者：曹勛
朝代：宋

江海吹天風，飛舞散千壠。
橫斜任所適，光麗世非種。
險穢已平治，屋背欲洶湧。
年豐此兆之，有秋高可拱。
山居雜詩九十首·其五二
作者：曹勛
朝代：宋

三春羣卉盛，在花茂與殘。
好花正穠麗，不作十日看。
蓓嫩便須賞，開時惟可歎。
繼自喜新綠，吾心常並觀。
山居雜詩九十首·其五二
作者：曹勛
朝代：宋

寒毬格雖下，春事亦可尋。
故園少見之，花葉均來禽。
芳蓓暖苞玉，半腮紅淺深。
與客屢清賞，只恐風雨侵。
山居雜詩九十首·其五五
作者：曹勛
朝代：宋

小圃養春色，乘時不可緩。
翌鋤常于于，成趣須旦旦。
花摘去年種，喜供一時翫。
舉杯付歌兒，野服更蕭散。
山居雜詩九十首·其五五
作者：曹勛
朝代：宋

從昔漫浪心，家居意不適。
晨朝香火餘，飯了辦游歷。
或訪僧掇齋，或隠者對奕。
歸來任侵燈，龍吟噴霜笛。
山居雜詩九十首·其五八
作者：曹勛
朝代：宋

不持月三長，不奉八關戒。
久素則生疾，多肉亦思菜。
齒决今莫遂，啜汁老所快。
終當屏去葷，居山得自在。
山居雜詩九十首·其五八
作者：曹勛
朝代：宋

和靖骨已槁，後來欲無說。
細雨斷魂句，妙處益清絕。
朅來客異縣，籬落冷風月。
吟哦一字難，愧此枝下雪。
山居雜詩九十首·其五六
作者：曹勛
朝代：宋

前村有經社，香火訊屢通。
携朋閑步往，老人顔有童。
一杯苦澀茗，滿塘蒲稗風。
笑顧紙上佛，何時供渠儂。
山居雜詩九十首·其五六
作者：曹勛
朝代：宋

隨分作欄檻，松竹带花柳。
四時面面看，百種日日有。
玩目必羣卉，洗心付芳酒。
吾儕不改常，居閒簡可久。
山居雜詩九十首·其五四
作者：曹勛
朝代：宋

侵晨盥櫛起，爽氣隨凉飈。
曳杖踏露草，不覺路已遥。
水清出沙嘴，烟白橫山腰。
致爽列羣岫，不待西山招。
山居雜詩九十首·其五四
作者：曹勛
朝代：宋

閑居必家釀，不以空乏廢。
小槽壓春碧，渾含揖和氣。
三杯禦客寒，一巵款僕意。
寧論有賢聖，且復供村醉。
山居雜詩九十首·其八
作者：曹勛
朝代：宋

牆裏種桃杏，新春亦已花。
牆外繞扶疏，綠蔭皆桑麻。
今年風雨時，日見田稻嘉。
長缾瀉黄湯，且餉田畯茶。
山居雜詩九十首·其八
作者：曹勛
朝代：宋

閑裏心情拙，還知興自嘉。
饑鴉時立檻，野蝶自尋花。
客至聊從容，僧來不厭茶。
晚烟時竚立，列岫映餘霞。
山居雜詩九十首·其八〇
作者：曹勛
朝代：宋

吾年已七十，眠早起不宴。
倦甚就宵枕，卧久思永旦。
雖無文字勞，漸絕人事歎。
收其放心爾，戒得尤所贊。
山居雜詩九十首·其八〇
作者：曹勛
朝代：宋

我有舊知識，生來晦蹤跡。
邂逅不可見，早夜何能覓。
忽然積習處，相逢吐胸臆。
臨了一句子，會心極得力。
山居雜詩九十首·其八一
作者：曹勛
朝代：宋

得閑一何樂，佳處先徜徉。
每扣隠逸士，屢過清靜坊。
地僻干戈遠，年豐禾稻香。
訪我亦何所，南澗與東岡。
山居雜詩九十首·其八一
作者：曹勛
朝代：宋

斗水小漣漪，拳石獻巖竇。
蒼蒼三峰足，挺挺數葉秀。
棐几得巨壑，幽色清永晝。
以我兼忘心，嵩華亦何有。
山居雜詩九十首·其八七
作者：曹勛
朝代：宋

初意得閑適，處處期登臨。
豈謂病見拘，未能攄靈衿。
小滯廣莫願，恐辜雲水心。
强半人事爾，無令成侵尋。
山居雜詩九十首·其八七
作者：曹勛
朝代：宋

飯了縱閑適，杖屨涉晴晝。
時物破百感，環山獻明秀。
承宇茂芳桂，追凉風細逗。
摘果靡憚勞，聊用引稚幼。
山居雜詩九十首·其八三
作者：曹勛
朝代：宋

秋雨不可雷，雷即雨無節。
況當收刈時，只欲天明潔。
夫何連日雨，卧穗恐芽蘗。
已失早禾望，晚田幸天輟。
山居雜詩九十首·其八三
作者：曹勛
朝代：宋

陳梨甘若飴，雪梨脆而水。
二物浙左右，大顆擅甘脆。
秋熱兼宿酒，啗之手不置。
雖非鳳濁鵝，惠予亦多矣。
山居雜詩九十首·其八九
作者：曹勛
朝代：宋

吾家遠城市，四圍縈疊嶂。
意尋烟霞游，喜逐樵牧上。
松間憩兩足，論高等四暢。
或時戴月歸，山花記心想。
山居雜詩九十首·其八九
作者：曹勛
朝代：宋

歲華念將晚，寒色慘中抱。
昔年困虀鹽，撥灰吟苦調。
老來適其適，所樂在燕笑。
招賓共一醉，圍爐不妨小。
山居雜詩九十首·其八二
作者：曹勛
朝代：宋

架屋集匠氏，斲石最可恤。
相石千仞端，壍山方得出。
疲形困輦置，巧磓較絲忽。
所直等衆人，人可不擇術。
山居雜詩九十首·其八二
作者：曹勛
朝代：宋

秋雨濕庭戶，陋舍集閑客。
重以樽酒空，可爲饑腸厄。
呼童取盃酌，村酒我先識。
一杯復一杯，滿坐生春色。
山居雜詩九十首·其八五
作者：曹勛
朝代：宋

休退居遠邑，頓喜人事疏。
飯籮自不足，日記無可書。
惟對楮先生，復接松大夫。
溪友留白魚，鼾睡驚長須。
山居雜詩九十首·其八五
作者：曹勛
朝代：宋

寂歷斜陽岸，高低猶漲痕。
輕舟隨浪穩，遠水带烟昏。
野色幾番換，喬林何處村。
情懷了無事，安得易銷魂。
山居雜詩九十首·其八八
作者：曹勛
朝代：宋

前日花正紅，今旦香已改。
我知色空相，未開固非在。
韶華每備陳，風雨不相貸。
任渠萬點飛，豈待愁如海。
山居雜詩九十首·其八八
作者：曹勛
朝代：宋

臨老看草聖，作字意少快。
居然落筆際，點畫反留礙。
早意亦易事，懷抱殊不介。
茲來每把玩，徒復一歎慨。
山居雜詩九十首·其八六
作者：曹勛
朝代：宋

晨粥山中行，落葉響步武。
委曲訪隠逸，清談銷百慮。
老湯瀹苦茗，宿火煨山芋。
却照夕陽歸，家人不知處。
山居雜詩九十首·其八六
作者：曹勛
朝代：宋

素願游匡廬，夢寐不可易。
棄官竟一往，不以歸意迫。
屢扣清虛仙，杯酒話疇昔。
永懷撥雲峰，西麈每相憶。
山居雜詩九十首·其八四
作者：曹勛
朝代：宋

台蕈甘擅名，油葱芼枯腊。
及居台山下，生致出巖隙。
丁頭形磷磷，雞股香羃羃。
清對雲水客，葷素得共食。
山居雜詩九十首·其八四
作者：曹勛
朝代：宋

山色侵衣冷，異氣作心賞。
嶺月聞鳳笙，松風吹鶴氅。
碧池縐澄綠，羣山發清響。
以此助蕭閑，欣然同擊壤。
山居雜詩九十首·其六
作者：曹勛
朝代：宋

伏日更酷暑，當午劇炎烈。
火雲凝不動，勢欲終歲熱。
天公蘇赤子，雨隨震霆發。
一掃回清凉，庭筠助騷屑。
山居雜詩九十首·其六
作者：曹勛
朝代：宋

小圃藝花竹，春末已繁秀。
土脈得鋤斸，枝葉易秀茂。
久以告老病，未免閉圭竇。
相忘無芥蒂，一二約親舊。
山居雜詩九十首·其六〇
作者：曹勛
朝代：宋

旬日扣玉京，所見如夙昔。
紅雲隠碧洞，清溪映白石。
臨流坐且久，浩氣洞胸臆。
溪深竟難涉，踟躕撫蒼壁。
山居雜詩九十首·其六〇
作者：曹勛
朝代：宋

春深多夜雨，倦卧得飽聽。
穿林乍依微，滴簷已紛競。
衾寒似落莫，人寂眷閑靜。
怡然遂高眠，枕上頗適性。
山居雜詩九十首·其六一
作者：曹勛
朝代：宋

古鐵如鈎戟，歲久鋼斷綻。
久爲土氣蝕，皆成豌豆𤂳。
銖兩每不多，積之可精煉。
爲劍或爲刀，花賓劣于滇。
山居雜詩九十首·其六一
作者：曹勛
朝代：宋

澤國經炎夏，常厭日晷永。
既乏枕簟凉，亦欠冰雪冷。
北窗但倦卧，閑人遠造請。
時濯醒心泉，柳下汲深井。
山居雜詩九十首·其六七
作者：曹勛
朝代：宋

台山邑萬戶，戶以酒爲天。
不憚甑生塵，所願酒如泉。
多疾自麴糵，致夭非天年。
因思禁酒法，積粟民沛然。
山居雜詩九十首·其六七
作者：曹勛
朝代：宋

葉落復葉落，衝飈黯寥廓。
重疊響瑟縮，翩翻下紛泊。
倦客行脩塗，幽人倚高閣。
歸來故山休，冰霜欲蕭索。
山居雜詩九十首·其六三
作者：曹勛
朝代：宋

吾年將八十，歷踐何足數。
義不惜骸骨，愧無罔君父。
挂冠復挂冠，求去再求去。
至願誠遂心，燕笑樂畎畝。
山居雜詩九十首·其六三
作者：曹勛
朝代：宋

造化致有生，旋亦致凋瘁。
草木方薿薿，枝葉忽靡靡。
初發白雨滌，接以赤日熾。
末爲飈風吹，從是即委翳。
山居雜詩九十首·其六九
作者：曹勛
朝代：宋

秋暑正炎酷，人不得以息。
向晚注大雨，劇暑遂掃跡。
蕭然物氣平，暫止火御職。
上天常好生，一凉誠大德。
山居雜詩九十首·其六九
作者：曹勛
朝代：宋

赤城玉京天，冠簡奉香火。
一旦僧有之，道容易佛坐。
忽爲道復得，瞿曇加巾裹。
屢改神不聞，二家自人我。
山居雜詩九十首·其六二
作者：曹勛
朝代：宋

平昔喜鼇舉，未易自摧墮。
功名邂逅來，求則成大過。
壯年不艱苦，老即困寒餓。
消長理或然，要知非力可。
山居雜詩九十首·其六二
作者：曹勛
朝代：宋

道人有相訪，不求養生訣。
或問琴棋妙，或笑汗漫說。
何州有隠逸，何山富薇蕨。
飯了且分携，日課所不屑。
山居雜詩九十首·其六五
作者：曹勛
朝代：宋

半夜秋風高，便覺殘暑退。
一凉精神醒，終夕枕簟媿。
我老念病役，生病爲形贅。
永懷忘形友，寒暑孰能累。
山居雜詩九十首·其六五
作者：曹勛
朝代：宋

松隠靜無事，松竹惟參差。
避熱卧其間，綠蔭回凉吹。
水雲不相遠，起坐常自怡。
此心益浩然，西風生桂枝。
山居雜詩九十首·其六八
作者：曹勛
朝代：宋

商飈忽在序，候蟲凄以鳴。
歲律念向晚，崦嵫逼于征。
已歎日月疾，但覺須鬢獰。
搔首欲何爲，松篁助秋聲。
山居雜詩九十首·其六八
作者：曹勛
朝代：宋

萬花烘天容，粉色騰雲氣。
花雲覆臺榭，疑若天亦醉。
杯盤多歡賞，供帳亦明麗。
游人侵宵歸，風雨恐踵至。
山居雜詩九十首·其六六
作者：曹勛
朝代：宋

城居得高勝，欄檻俯闤闠。
歛跡紅塵中，游目雉堞外。
湖光浸晴碧，若與雲外會。
漁舟何處來，幾點忽隠晦。
山居雜詩九十首·其六六
作者：曹勛
朝代：宋

雞冠與鳳仙，早種近階砌。
夏秋無花時，類能作幽致。
雞色惟青紫，鳳蘂雜紅翠。
來年不待種，罅隙自苗裔。
山居雜詩九十首·其六四
作者：曹勛
朝代：宋

山高翳落日，殘照欣晚晴。
意適策筇杖，意倦眠桃笙。
雲水喜益近，語話能忘情。
書來故人意，相憶應遄征。
山居雜詩九十首·其六四
作者：曹勛
朝代：宋

早年困胡虜，驚痛失方寸。
居常雖勉勉，臨事輙悶悶。
作字每誤墨，裁詩或失韻。
老來疾益侵，薾然誰可論。
山居雜詩九十首·其四
作者：曹勛
朝代：宋

山中四序景，巧供晨夕間。
茶甌不少輟，詩魔常畏閑。
生計付風雨，年華寄毛顔。
支筇正獨立，栖禽相與還。
山居雜詩九十首·其四
作者：曹勛
朝代：宋

蒸沙以爲城，冶鐵用作限。
未伸彼利害，先爲己憂患。
家事席未暖，基址已永歎。
在德不在險，推類仁者諫。
山居雜詩九十首·其四〇
作者：曹勛
朝代：宋

偶讀禪門禮，老賾存清規。
魚鼓鐘磬間，細行兼威儀。
能居三板頭，可當一住持。
破衲受用薄，後來有不知。
山居雜詩九十首·其四〇
作者：曹勛
朝代：宋

秋色不勝悲，濃霜寒入衣。
蔬畦倦小摘，茅簷曝晴暉。
人去歌酒歇，雁來音信稀。
好客招不來，楓葉伴愁飛。
山居雜詩九十首·其四一
作者：曹勛
朝代：宋

瑞香本廬阜，瑞昌最爲冠。
以此得瑞名，昧者强臆斷。
種法避寒暑，錦籠不足纂。
欲披紫雲裘，時分建溪椀。
山居雜詩九十首·其四一
作者：曹勛
朝代：宋

雨急怨春晚，花殘獨稔香。
燕巢方穩密，蝶翅覺凄凉。
引睡漫支枕，銷閑時炷香。
新晴故晚照，芳草留斜陽。
山居雜詩九十首·其四七
作者：曹勛
朝代：宋

海棠盛西蜀，豪壓春風塗。
三月浣花溪，游人鄙金珠。
少陵時居瀼，詩史切太虛。
獨不被品藻，此理端何如。
山居雜詩九十首·其四七
作者：曹勛
朝代：宋

素懷繞列岫，乃家台山麓。
人境兩俱絕，事物濟所欲。
芳醪澈琖白，茗飲瀹溪綠。
對客調玉軫，清風入梧竹。
山居雜詩九十首·其四三
作者：曹勛
朝代：宋

小隠世味薄，花飛慘殘春。
明玉剝楚筍，嫩紫庖吳蓴。
不覺槃筯闕，但喜志意新。
我惟一廛足，何必問大鈞。
山居雜詩九十首·其四三
作者：曹勛
朝代：宋

頃職古器事，三代考纖悉。
閎異必夏商，形模且朴質。
其間盛款識，鼓文儼周室。
固知文武隆，牧敦當第一。
山居雜詩九十首·其四九
作者：曹勛
朝代：宋

僧相同剃除，其門則異竇。
律儀尚講論，枯禪則烏有。
悟去此大魁，窮說則學究。
與語判此科，是非免紛糅。
山居雜詩九十首·其四九
作者：曹勛
朝代：宋

鑿池固不廣，納納隘所居。
苟無水光寒，便覺非吾廬。
漪漣漾芳渚，澄影浮晴虛。
樂哉濠梁心，已復游嘉魚。
山居雜詩九十首·其四二
作者：曹勛
朝代：宋

天地有大德，好生洽民心。
炎雲漲毒暑，此風散重陰。
欲驅冞旬熱，忽作三日霖。
人物荷造化，喜歸田畝深。
山居雜詩九十首·其四二
作者：曹勛
朝代：宋

駸駸隨日老，寧能問分陰。
波流固自遠，雲在初無心。
鳥聲驚幽思，風徐快沖襟。
馬卿苦病多，中懷天莫忱。
山居雜詩九十首·其四五
作者：曹勛
朝代：宋

調羹商相業，粉額漢宮粧。
寄遠與却月，六朝用彌彰。
犯寒清而潔，騷經何獨忘。
撫卷懷靈均，靈均亦沉湘。
山居雜詩九十首·其四五
作者：曹勛
朝代：宋

雲山貯回腸，日月任轉轂。
客居不問鄉，一飽寧較粟。
家釀報浮蟻，溪鱗買尺玉。
以充朝莫槃，懷抱無乃足。
山居雜詩九十首·其四八
作者：曹勛
朝代：宋

春來每竊抃，春去孰可喭。
尋勝攬妍姿，對花得清燕。
樽酒所以樂，摘植得忘倦。
忽改綠陰陰，蒼苔從滿院。
山居雜詩九十首·其四八
作者：曹勛
朝代：宋

道德五千言，屢讀殊隠奧。
頗能分句法，已自到微妙。
治國與脩身，篇篇言上道。
講解七十家，識者自知要。
山居雜詩九十首·其四六
作者：曹勛
朝代：宋

平日爲飽役，方拋世網嬰。
買魚沽市醖，借姓過州城。
老脫塵中境，心游物外清。
寒溪行不盡，端爲濯衣纓。
山居雜詩九十首·其四六
作者：曹勛
朝代：宋

蓋屋不在華，所欲庇風雨。
種花品無繁，四時看開處。
指喻多非約，日涉乃成趣。
吾年能幾日，景物亦漫與。
山居雜詩九十首·其四四
作者：曹勛
朝代：宋

僕以義制心，自謂頗忠赤。
保國不保身，用忠豈用力。
所以四將命，悉能全趙璧。
未當引年歸，痛定思政剌。
山居雜詩九十首·其四四
作者：曹勛
朝代：宋

蒲桃天下冠，太原與全邠。
邠故近西凉，種植紛士民。
豈但馬乳堆，殆若荔子春。
爲膏爲酒醴，香味有此珍。
巢湖阻風題岸亭
作者：曹勛
朝代：宋

病體縈仍未肯安，益嗟氣血頓衰殘。
更堪五日守風苦，殊覺一年行路難。
巫山高
作者：曹勛
朝代：宋

巫山高，望不極。
飛鴻欲度愁無力，我欲絕之乏羽翼。
峽江水急荆門遠，魚龍游之不能轉。
下無舟楫上無梁，我欲濟之憂力尠。
幕中冬至書事
作者：曹勛
朝代：宋

書雲節物動冠裳，愧我從軍樂事妨。
聽得鄰家響絲竹，壯懷無處不凄凉。
幽閨怨
作者：曹勛
朝代：宋

妾年十五從良人，良人待旦驅從軍。
至今遠戍燕山北，但見春歸秋草碧。
年年塞雁去還來，深院無人空綠苔。
張叔廣索近詩輒爲短韻
作者：曹勛
朝代：宋

咫尺高齋未一嬉，病身坐苦廢巫醫。
但能料理扶衰藥，豈復狂吟亂道詩。
秋熱正隨殘暑熾，新凉如與故人期。
唯應共此江蟾白，萬頃風漪月上時。
張右相生日二首·其一
作者：曹勛
朝代：宋

玉律歌無射，金風下四蓂。
三台丞相位，一德將臣星。
弼亮時師表，文章世典刑。
百神扶大手，遠業慶千齡。
張右相生日二首·其二
作者：曹勛
朝代：宋

氣稟無爲秀，鍾靈付秉鈞。
周南知盛德，江左在斯民。
衮繡東山望，貂蟬綵服春。
帝師殊壽祉，漢祚有元臣。
待旦吟二首·其一
作者：曹勛
朝代：宋

彼幽人兮何所思，憂耿耿兮天一涯。
舉家親屬散百草，關山萬里難追隨。
更長不寐聽鳴柝，寒風蕭瑟如凄悲。
安得此身有羽翼，脫然避地能孤飛。
中宵起坐待明發，悄悄側身聽晨雞。
待旦吟二首·其二
作者：曹勛
朝代：宋

纏綿氷雪陰風寒，松竹半死相摧殘。
嚴居谷飲蔽荆棘，藤蘿委地難躋攀。
猛虎志大自羈束，易飽不及狐兔安。
鷄鳴起舞亦漫興，扣角辛苦真可歎。
堯禹既往小白死，烏乎吾道何由還。
幽憂展轉不成卧，安得日出開重關。
得致仕喜成
作者：曹勛
朝代：宋

久甚嗟形役，今方得自怡。
所欣官已了，得與靜相期。
風月閑如舊，心情喜可知。
山中雞黍友，賀幅已先持。
得雨
作者：曹勛
朝代：宋

喜乘一雨洗空闊，便覺四山來夕陰。
飯了從容隨所住，追凉輕吹入疏襟。
從駕玉津園二首·其一
作者：曹勛
朝代：宋

天子行春御六龍，五雲回暖泛晴風。
和鸞寶苑梅花路，賸有香傳玉座中。
從駕玉津園二首·其二
作者：曹勛
朝代：宋

花梢糝糝動朱欄，萱草侵苔雪已乾。
行闕風光隨處樂，春臺人物不知寒。
御舟應制
作者：曹勛
朝代：宋

玉蓮翠葉粲成川，十里湖光碧浸天。
桂楫壓波橫斷浦，鈎簾絲管接薰絃。
德壽春帖子八首·其一
作者：曹勛
朝代：宋

曉來簾幕捲東風，尚有春寒下綺櫳。
德滿人間和氣浹，卯山宮殿瑞雲中。
德壽春帖子八首·其七
作者：曹勛
朝代：宋

向曉天中月一痕，春陽先到鳳凰門。
苑中鬭草尋芳處，日日春熙奉至尊。
德壽春帖子八首·其三
作者：曹勛
朝代：宋

捲簾康壽麗朝曦，經卷龍香晝漏遲。
閑暇瑶琴成雅奏，和風吹入萬年枝。
德壽春帖子八首·其二
作者：曹勛
朝代：宋

弄黄宮柳未齊勻，便覺風和淑景新。
自是東君朝最貴，欣欣春事足頤神。
德壽春帖子八首·其五
作者：曹勛
朝代：宋

椒房懿德慶源同，環佩雍容冠六宮。
粧罷朝元無一事，關雎詩咏二南風。
德壽春帖子八首·其八
作者：曹勛
朝代：宋

嫋嫋柔風泮綠波，深沉甲館已微和。
新春玉带香羅薄，從此宮中樂事多。
德壽春帖子八首·其六
作者：曹勛
朝代：宋

露香欄檻已青青，梅萼驚春照坐明。
天極元妃資內助，常年春首祝椿齡。
德壽春帖子八首·其四
作者：曹勛
朝代：宋

臘餘七日換年華，玉砌青萱半吐芽。
竹色松聲清似玉，未須剪綵作春花。
思歸天台
作者：曹勛
朝代：宋

山中小築枕溪流，却踏紅塵笑拙謀。
鬢點吳霜今已老，兒皆楚語祇堪愁。
猿驚鶴怨事偶爾，燕語鶑啼春罷休。
每與兒曹話歸計，一簾清夢繞滄洲。
思歸引
作者：曹勛
朝代：宋

歲崢嶸以高逝兮，辰一往而不返。
夫君胡爲乎，伏幽陵而連蹇。
邈佳人之懷余兮，策予馬之不前。
亙川塗之修阻以紛錯兮，積雪漫漫而蔽天。
期百舍之不息兮，命予駕而勉旃。
思遠人
作者：曹勛
朝代：宋

有美人兮天之涯，食蘭菊兮服錦衣，披瓊簡兮規天維。
隔昆丘之遐阻兮，限弱水之漫瀰。
曾故人之莫吾知兮，曠千載而不歸。
歲冉冉其將莫兮，儼吾駕而不可以徒回。
幾逍遥於山阿，思夫君於式微。
恭奉聖訓賦凌虛
作者：曹勛
朝代：宋

新規傑閣倚蒼巒，地拱天成十二欄。
但覺星辰來廣漠，不知步武切高寒。
春風先到黄金闕，皓月常臨白玉槃。
曾侍威顔香案末，邃瞻旒扆瑞雲端。
恭睹上聖親臨江淮耀武伊洛謹成詩一章仰贊聖化
作者：曹勛
朝代：宋

曉傳清警出龍樓，八駿騰驤下斗牛。
鐵騎屯雲朝障殿，羽林扈蹕拱凝旒。
暫迂玉趾臨三楚，便覺榮光煥九州。
恢復故疆知默定，已看森索墜旄頭。
恭睹宸製花落尤艷之句自古詩人未有形容及此者使落花不與草木俱委可見天地大德之心小臣不量蕪纇仰賡宸韻
作者：曹勛
朝代：宋

春事匆匆綠漸穠，林花鋪繡曉烟中。
如何捲上黄金闕，許作華裀舞閬風。
恭進德壽芝草
作者：曹勛
朝代：宋

椒掖沖襟奉玉宸，靈芝莖葉出氤氳。
如頒月令欣欣政，先學巫山藹藹雲。
璀璨吐奇康壽棟，輪囷絕異漢唐聞。
只應一葉三千歲，萬億斯年贊大君。
恭題觀堂
作者：曹勛
朝代：宋

松篁深靚隠新宮，十六清真位位同。
笙鶴似臨三境上，珮環應下五雲中。
烟霞頓隔塵寰路，道德追還太古風。
固已羣仙資聖壽，嵩呼益願祝堯聰。
悲採薇
作者：曹勛
朝代：宋

昔辭萬乘寵，潔己歸其仁。
强諫非矯訐，所守懷真淳。
邈矣思唐虞，去去迹已陳。
夏禹且不讓，叔世良悲辛。
採薇歌西山，獨往誰與鄰。
激節不少渝，終始無緇磷。
優入聖人域，清風高隠淪。
嗟嗟首陽山，今飛胡馬塵。
况乃匪湯武，吾子勞諄諄。
已而復已而，緬默思良辰。
感齒髮之衰作詩自解
作者：曹勛
朝代：宋

我生飽艱苦，初年心已衰。
况今七十化，形憊聊支持。
頭童漸不束，齒敗餘牆圍。
髮落尚爾爾，齒豁良依依。
魚蟹强剝啄，梨栗亦空施。
豈惟意倦怠，咀齧徒攢眉。
老妻諳其苦，飯顆必若糜。
佐以推飯物，批抹煩刀揮。
不知更十年，此身何可支。
昔聞張蒼老，相國力乃疲。
金盤厭羔膩，玉乳環蛾眉。
至真瀹元精，芳潤充豐肌。
閑出天下論，用爲漢室奇。
我今何有哉，豐悴理所宜。
不然舉此志，中有浩氣怡。
外形以爲得，彼美當虛辭。
憶台城之東十里梅
作者：曹勛
朝代：宋

東城十里冷雲低，照眼傳香總是梅。
冷落京塵誰晤語，關河千里獨裴回。
憶天台
作者：曹勛
朝代：宋

懸車歸台山，乘田方自勤。
豈謂羈紲舊，嚴召煩聖君。
至止忽三歲，遇事無一欣。
屢奏歸田書，遐心行白雲。
憶梅
作者：曹勛
朝代：宋

江雲暗江路，曾向玉川家。
冷入參差玉，香隨的皪花。
照溪回夜色，冒雪冠春華。
猶記西窗伴，寒枝片月斜。
懷歸呈同官
作者：曹勛
朝代：宋

老去光陰易變遷，佳時常在淚痕邊。
一寒休待綈袍惠，二頃須資負郭田。
邀客預留醅下酒，憑欄閑數渡頭船。
此身更待烟蘿去，放盡天游只醉眠。
懷歸自訟
作者：曹勛
朝代：宋

讀書老不入，屢讀屢遺忘。
遇事欲强記，轉首輙怊悵。
以此趨事爲，豈但成嘲謗。
人豈不自知，去矣殆天放。
懷趙希元
作者：曹勛
朝代：宋

久懷宣殿浮山老，句滿東南著老成。
一笑忘言尋小隠，十年去國得雙清。
別來體力兼人健，喜甚詩書滿意評。
天子中興求讜論，故應啟沃慰平生。
懷遠
作者：曹勛
朝代：宋

有美人兮隔千里，彼不來兮我獨止。
吳江木落又經年，壯士悲聲寒易水。
懷長沙
作者：曹勛
朝代：宋

有若人兮眇何所，投蘭袂兮江之滸。
杜蘅約席兮桂柏爲宇，胡爲乎終年而在茲。
前有沅湘之深水兮，後有岳麓之重阻。
聊逍遥於山阿，可以避歲寒之風雨。
戊子正月廿一日雪及半尺
作者：曹勛
朝代：宋

晚訝爭鳴白項鴉，梅風隨夜冷窗紗。
忽驚寒透多年被，不儗潜飛六出花。
歷亂已應藏月桂，糢糊無處認山茶。
朝來多怪尋芳客，都向東風賣酒家。
戰城南
作者：曹勛
朝代：宋

胡騎方侵掠，臨淮厲虎兵。
三麾俱至地，一戰破思明。
令下秋霜肅，威行草木驚。
豈但全孤壘，能令復舊京。
吾君方用武，宵旰念儀刑。
戲作
作者：曹勛
朝代：宋

昨日暴熱加藴隆，今日寒色如窮冬。
居然寒暑變春事，大鈞造化誰始終。
我欲直前扣天闕，萬神森衛不可謁。
上玄豈縱勾芒神，朝驅赫日夜沉月。
吹香濕玉失長養，發陳璺啟若徒設。
願天勿令移指麾，却收正令還春曦。
暄風布暖活貧窶，免詠眉山禦臘衣。
戲妙德二偈·其一
作者：曹勛
朝代：宋

萬行不修無事也，隨緣放曠任逍遥。
昨夜人言風雨急，窗間只道海門潮。
戲妙德二偈·其二
作者：曹勛
朝代：宋

穩得身心常坦坦，此事從來高著眼。
山河大地徧遊行，只是雨下不借傘。
戲成
作者：曹勛
朝代：宋

春光曉看如殘夢，院靜宜兼竹影疏。
新處觸時佳意在，夜寒猶怯枕衾孤。
戲示子舍二首·其一
作者：曹勛
朝代：宋

八八光陰又四春，同柈殊少去年人。
不妨諸子頻修供，莫厭擊鮮休說貧。
戲示子舍二首·其二
作者：曹勛
朝代：宋

日日有花終日賞，時時酌酒亦時醒。
今年剩得優游樂，亭榜宜書醉景亭。
戲簡錢處和
作者：曹勛
朝代：宋

聞道維摩棐几前，花隨寶女下雲天。
合歡带緩新粧薄，燕子樓深晚色鮮。
想得瓊枝宜夜夜，只應璧月共娟娟。
何時遂預平生友，與出湘雲伴錦筵。
扇車
作者：曹勛
朝代：宋

良工巧製鮑魚形，短架圓機扇比名。
十幅懷箱塵不到，一輪因力羽猶輕。
輾回劇暑軒楹去，載得長風枕簟清。
失喜門邊須茗客，隔籬悞作碾時聲。
扈蹕建康道中值雪二首·其一
作者：曹勛
朝代：宋

玉界瓊田處處村，羣山繚白曉雲昏。
聖君縞素天垂應，三白飛花奉至尊。
扈蹕建康道中值雪二首·其二
作者：曹勛
朝代：宋

雷動天旋從六龍，更催時雪下雲空。
師行銀色光中地，鳥過瓊瑶草木中。
投連泉州顯學五十韻
作者：曹勛
朝代：宋

某也多奇蹇，艱難已十年。
素風惟汗簡，生計只韋編。
先業雖殊軌，時流幸比肩。
固窮心尚壯，鼓勇氣無前。
念昔時方阨，居懷影自憐。
廟堂蜂蠆毒，宮闕犬羊羶。
胡騎南趨楚，天皇北狩燕。
六龍塵黯淡，二聖淚潺湲。
故國人何在，新君信未傳。
自陳心膽大，肯避虎狼先。
落日幽都路，西風易水壖。
珥璫金不暗，睿札墨仍鮮。
間道逃穹帳，開緘徹御筵。
第知從聖化，寧復較騰騫。
寵錫蒙天造，兵戎付路權。
危言乖上相，邏職俾南泉。
復記丹陽渡，初移御座船。
孤城逃守令，衂陣擁戈鋋。
法駕方登頓，生民豈保全。
嬰城因率爾，拔劍意茫然。
軍旅增提振，囷儲不棄捐。
詔封霑錄用，師氣亦周旋。
部領終如舊，奔馳信有緣。
萱庭方舞綵，紼序忽終天。
遽見炎凉變，悲隨節物遷。
故園愁緒外，歸橐淚痕邊。
朋舊仍稀闊，饑寒念接連。
豈惟裘已敝，政坐履長穿。
塵土千山道，風濤萬仞淵。
輿臺俱偃蹇，鞍馬亦迍邅。
茲幸提封肅，方依刺史賢。
宣恩持閫寄，持橐下班聯。
日煖黄龍北，風遲紫帽巔。
五兵咸內戢，千雉即中堅。
廡屋除餘壤，榕陰上故烟。
既能防勇鬭，誰敢闕緡錢。
黠吏俱冥迹，虛詞詎得專。
禦流先治栰，發僞不輕蠲。
燕寢鈴無響，虛庭草有芊。
盡欣新政下，一洗宿疴痊。
皂蓋聊均佚，神舟艤濟川。
藩維隨振舉，風日遂清妍。
只恐三台近，行看一札宣。
第功宜玉带，歸照稱金蓮。
徑入雲臺仗，宜陳述職篇。
泉人心戀戀，閩部思綿綿。
內顧茲緣病，趨承失備員。
但能懷惠養，愧不預櫜鞬。
恐後瞻依便，先伸梗槩虔。
秉鈞今有待，拱手聽陶甄。
折楊柳五首·其一
作者：曹勛
朝代：宋

折楊柳，上隋堤，攀條同憶送君時。
君王近發關中卒，更戍歸來尚未遲。
折楊柳五首·其三
作者：曹勛
朝代：宋

折楊柳，灞橋西，去日同君上柳堤。
聞道將軍得天馬，歸時芳草正萋萋。
折楊柳五首·其二
作者：曹勛
朝代：宋

折楊柳，上章臺，柳色依依尚未回。
漢家盡得單于壘，屈指歸同社燕來。
折楊柳五首·其五
作者：曹勛
朝代：宋

去日同君過渭橋，橋邊新雪未全消。
如今窗外楊花滿，憔悴無心約細腰。
折楊柳五首·其四
作者：曹勛
朝代：宋

君去霏霏雪滿衣，思君楊柳正依依。
新來又得征人信，君去交河尚未歸。
招賈祕書
作者：曹勛
朝代：宋

不見賈夫子，病懷何得陳。
呻吟一春了，物色九秋新。
閑花翳欄檻，秀氣浮衣巾。
笑言約中澣，雞黍供蕭晨。
持節和王樞密三首·其一
作者：曹勛
朝代：宋

長淮矯首得遐觀，猶記當年獲奉鑾。
萬馬飲淮貔虎肅，六師扈蹕水雲寒。
欣瞻幕府蓮依水，慨念神州李下冠。
狼望已銷歸廟畧，更持韻語訪任安。
持節和王樞密三首·其三
作者：曹勛
朝代：宋

右府登車竦聽觀，皎如玉韻叶和鑾。
清薰已解南風慍，和氣先舒易水寒。
行李喜陪金虎節，移文應閟竹皮冠。
願看歸去爲霖雨，天下蒼生在謝安。
持節和王樞密三首·其二
作者：曹勛
朝代：宋

稍陪酬唱與榮觀，聲並琳琅和八鑾。
可但文華迎日麗，自然符采照人寒。
笑談殊喜親犀麈，接侍終慚戴鶡冠。
公等雍容瑚璉器，騫騰行見近長安。
持節回呈王樞
作者：曹勛
朝代：宋

去時炎歊極蒸鬰，塵滿籃輿困摇兀。
歸時大嶺雪已飛，易水清漳醒病骨。
三月不親君子儒，一笑且脫蕭何律。
身輕頃刻渡長淮，殊喜眼前無俗物。
持節過京
作者：曹勛
朝代：宋

與客西游歷汴都，荒寒不復見吾廬。
只今黯黯塵埃起，當日葱葱氣象無。
雖覺人情猶向化，不知天意竟何如。
遥思閶闔西邊路，一夕飛魂繞故居。
持節過界
作者：曹勛
朝代：宋

泗濱悵望草連雲，眼暗凄塵祇斷魂。
香火固難尋寶塔，雲烟時復見沙墩。
五更悲壯眠難熟，一片荒寒曉更昏。
往事興懷今二紀，道傍父老豈兒孫。
採桑曲
作者：曹勛
朝代：宋

鳴鳩初拂羽，桑葉破新萌。
采采不盈匊，攀多力未生。
春服浥朝露，曉日映粧明。
語學流鶑巧，身同飛燕輕。
使君勞借問，夫婿自專城。
採菱曲
作者：曹勛
朝代：宋

修渚通阿閣，蘭舟飾翠旗。
吳姬年十五，乘舟泛綠池。
菱花羞寶靨，皓腕發斜暉。
行歌櫂船去，不覺白鷗飛。
接伴書懷
作者：曹勛
朝代：宋

客路空過桃李春，塞塵濕遍馬蹄痕。
薺花如雪薹苗老，應有垂楊綠蔭門。
接待贈相送諸公
作者：曹勛
朝代：宋

曉隨幽徑踏行雲，拄頰南山眼界新。
馬上客塵良自笑，山中梅意欲驚春。
清愁有底能隨酒，世道何方可問津。
頼有諸公同一笑，得舒軟語話情親。
擬古
作者：曹勛
朝代：宋

君有西州役，金爐斷夕香。
虛窗伴幽獨，惟有明月光。
帳深清露寒，繡冷雙鴛鴦。
明發持似君，知妾心凄凉。
攀龍引
作者：曹勛
朝代：宋

鑄神鼎兮荆之陽，鼎成兮賓帝鄉。
君乘龍兮龍高翔，臣攀龍兮龍髯短。
龍髯短，接君之衣兮，臣不敢以手挽。
君棄臣兮臣將疇依，臣慟哭兮君不知。
君不知兮可奈何，風雨慘慘兮荆山之阿。
政府生日十首·其一
作者：曹勛
朝代：宋

寥廓無塵臘雪晴，距正五日鳳凰鳴。
已膺一德明良會，更祝千齡輔太平。
政府生日十首·其一〇
作者：曹勛
朝代：宋

汛掃門前積有年，從來頂踵盡陶甄。
應憐歲歲稱觴客，又倚崇墉獻十篇。
政府生日十首·其七
作者：曹勛
朝代：宋

近臣宣勸上恩隆，金石聲和出禁中。
禮貌元功宜異數，一門和氣藹春風。
政府生日十首·其三
作者：曹勛
朝代：宋

郊祀三年大禮崇，上公翊贊極寅恭。
清壇九奏應昭格，今歲人神識景鐘。
政府生日十首·其九
作者：曹勛
朝代：宋

從容國論對楓宸，今古無雙第一人。
永佐無爲明大道，怡然高壽鄙莊椿。
政府生日十首·其二
作者：曹勛
朝代：宋

帝師位重侯王上，身任安危社稷臣。
一國真封知簡在，要教長似錦城春。
政府生日十首·其五
作者：曹勛
朝代：宋

朝回寶勒照金狨，綵服熙熙笑語中。
隔坐屏風未爲貴，衮衣真是黑頭公。
政府生日十首·其八
作者：曹勛
朝代：宋

隆冬造化浹根荄，三白書功凍漸開。
歲事穰穰如祉福，亦隨春色九天來。
政府生日十首·其六
作者：曹勛
朝代：宋

中興光啟自元鈞，比德褒功禮意新。
是贊是圖超古習，儀刑一代冠麒麟。
政府生日十首·其四
作者：曹勛
朝代：宋

凜然漢相萬人英，勳德綏懷海宇清。
聞道茅峯獻新植，松芽看到茯苓生。
政府生日四首·其一
作者：曹勛
朝代：宋

文經武緯致尊榮，功德崇高不可名。
草檄預聞全國勢，按圖行見復都城。
衮衣三總郊丘禮，黛耜初親帝藉耕。
過眼蓬萊幾清淺，凝神治道自長生。
政府生日四首·其三
作者：曹勛
朝代：宋

鉅德元功鳳應韶，屏風隔坐翊昌朝。
星辰循軌三階正，鐘鼓重新一氣調。
活國工夫歸斷斷，鍊形真一已飄飄。
芒鞋門下塵埃客，拔宅惟看上紫霄。
政府生日四首·其二
作者：曹勛
朝代：宋

上公翊戴肅朝紳，衮繡趨庭下帝宸。
一德格天瞻相業，密雲不雨協郊禋。
初筵寵錫清都奏，和氣融隨明日春。
成算自應同壽算，兩河黎庶待陶鈞。
政府生日四首·其四
作者：曹勛
朝代：宋

歲躔回次拱台星，麟閣儀刑首萬英。
鍾阜堂堂分秀潤，淮波衮衮湛清明。
鋪張治具調元化，整頓皇綱撫有生。
鶴馭它時赤松伴，丹砂九轉待功成。
故知院樞密相公葉公挽章二首·其一
作者：曹勛
朝代：宋

取第如前俯，論兵度昔賢。
擊姦清相位，捧日上虞淵。
氣節公卿右，勳庸日月邊。
一生惟許國，史牒諒盈編。
故知院樞密相公葉公挽章二首·其二
作者：曹勛
朝代：宋

帝命洪樞貴，身兼制閫雄。
江淮奠諸壘，廟社頼元功。
憤虜游魂孽，馳神積慮中。
慶聯蘭玉秀，相業看家風。
故舊見辟幕府
作者：曹勛
朝代：宋

生逢艱苦念無前，扈聖猶悲易水壖。
知效一官常自愧，死須五鼎遂身先。
頗收姓字朝廷上，寧復功名日月邊。
軍旅固非平日事，願將餘力從櫜鞬。
效寒山體·其一
作者：曹勛
朝代：宋

嗟我世間人，有山只暫聚。
富貴空中花，遇合風裏絮。
夜夜植業種，朝朝奔苦趣。
佛有妙蓮花，讀取平等句。
效寒山體·其二
作者：曹勛
朝代：宋

嗟我世間人，强有六親念。
看子是惡少，目妬作美艷。
分香且供佛，有財莫言儉。
俯仰即異世，六尺那可占。
敬題箕潁集後二首·其一
作者：曹勛
朝代：宋

昔侍先君日，多令誦近詩。
尚知塗抹處，猶記唱酬時。
竟負經邦志，終爲造物疑。
篇篇親訓釋，字字念恩慈。
敬題箕潁集後二首·其二
作者：曹勛
朝代：宋

太史推經學，先君得最深。
文章八面敵，辛苦一生心。
禁掖傳新句，公卿錄苦吟。
遺留示有子，捧卷淚盈襟。
新建秘書省呈李秘監
作者：曹勛
朝代：宋

道山賢範久摧藏，聖德重興接耿光。
招隠稍來周俊造，紬書行見漢文章。
挂簷玉榜昭新渥，插架芸籤識舊香。
喜見諸儒在天祿，嘉謨應欲贊時康。
新歲七十以人生七十古來稀爲韻寄錢大參七首·其一
作者：曹勛
朝代：宋

從心之歲自由身，恩許前期脫搢紳。
一褐林泉侶樵牧，熙熙端是太平人。
新歲七十以人生七十古來稀爲韻寄錢大參七首·其七
作者：曹勛
朝代：宋

居當山麓入烟扉，喬木蒼藤接翠微。
築室暮年今尚少，得歸真是眼中稀。
新歲七十以人生七十古來稀爲韻寄錢大參七首·其三
作者：曹勛
朝代：宋

一二三四五六七，行年臨之如電疾。
只將香火對清閑，古井無波應委悉。
新歲七十以人生七十古來稀爲韻寄錢大參七首·其二
作者：曹勛
朝代：宋

蕭然心跡喜雙清，且得肩頭擔已輕。
老病正須安靜處，林間風味慰平生。
新歲七十以人生七十古來稀爲韻寄錢大參七首·其五
作者：曹勛
朝代：宋

小築幽深無伴侶，默坐忘言時獨許。
百年心事付閑雲，一卷仙經還太古。
新歲七十以人生七十古來稀爲韻寄錢大參七首·其六
作者：曹勛
朝代：宋

一廛兒輩自鋤開，繞屋稍稍併種梅。
摘葉尋枝看未足，橫斜已覺報春來。
新歲七十以人生七十古來稀爲韻寄錢大參七首·其四
作者：曹勛
朝代：宋

未遂歸心如束濕，久客京塵常汲汲。
碧雲向晚愛歸飛，空看五五與十十。
新歲雪示兒輩二首·其一
作者：曹勛
朝代：宋

改歲晴和兩月慳，雨聲兼閏濕長安。
江梅已挾春風嫩，朔雪猶飛臘月寒。
老境亟尋篝火暖，此懷不放酒瓶乾。
珠幢玉蘂明心目，寫入清吟異日看。
新歲雪示兒輩二首·其二
作者：曹勛
朝代：宋

政恐東臯穡事慳，曉霞擁日作平安。
禽聲便與和風暖，梅影潛摇碧砌寒。
幽谷定遷鶑囀巧，芳郊滋喜燕泥乾。
吾君勤儉寬宵旰，富入倉箱億兆看。
新秋自喜信筆
作者：曹勛
朝代：宋

嫋嫋秋色來不慳，翩飜落葉鋪闌干。
藏鶑杜燕圃中靜，蘆葉藕花波水寒。
我生逢辰似陸賈，老去恨未歸長安。
天公賜以八旬老，客况如寄僧家園。
斷梅三首·其一
作者：曹勛
朝代：宋

暑雨連朝困鬰蒸，淖深蛙蚓上階行。
晚雲翻海忽雷震，農說斷梅明日晴。
斷梅三首·其三
作者：曹勛
朝代：宋

積雨連宵氣象清，曉來日色頓分明。
更無一片閑雲采，萬里青天萬里晴。
斷梅三首·其二
作者：曹勛
朝代：宋

寄跡天台見未曾，夏間休市絕蝦腥。
瓜茄只有園中菜，淡素渾如寺裏僧。
方檢詳出歙研求詩
作者：曹勛
朝代：宋

黟歙與端璞，爭雄稱權奇。
馬肝乃正色，龍尾終視儀。
霜毫瀹紫玉，松烟生華滋。
都付文學老，看誦浯溪時。
方諸曲二首·其一
作者：曹勛
朝代：宋

方諸限弱水，高出扶桑東。
霞波環玉壘，雲幄護青宮。
珠臺錦複道，寶閣亙飛虹。
翠節迎琱輦，瓊車駕彩龍。
羣真瞻日御，列聖從青童。
朝退聯旌旆，杯行奏鼓鐘。
靈璈激虛籟，雅舞流神風。
真王拊節和，清響流絕空。
哀歌悲五濁，胡爲棲樊籠。
長生有真訣，劫齡安可終。
方諸曲二首·其二
作者：曹勛
朝代：宋

迢迢方諸宮，玉闕排霄起。
扶桑高扶疎，森聳數千里。
碧椹雜青葱，蟠桃映瑶水。
離離間朱實，鳳鳥護丹蘂。
靈風灑蘭林，空歌洞霄紫。
青童會羣真，趣節召揚許。
安妃從元君，鸞旗翳滄渚。
翩翩八景輿，鳴珂下容與。
拊手揚玉音，妙響翔天宇。
真氣凄金石，聆之廓丹府。
靈波濯曜羅，朝元道笳鼓。
施磨衲與惠因長老
作者：曹勛
朝代：宋

三韓山川悉漢地，其中佛法亦復然。
王子義天不思議，剪除須髮作佛事。
東渡參問三乘法，無爲分與最上乘。
喜抱方袍入浄人，有僧恭敬能攝受。
寶華粲縟並文綺，金針細衲成帖相。
衣裓一一如來法，一一針孔藏妙用。
經歷百千無退轉，佛光律儀不曾失。
我以至寶易得之，每善護持神通藏。
是故回施惠因老，願以此衣覆法身。
天風海濤助潮音，普聞四衆及一切。
常如此袍無斷滅，惠因法施亦無窮。
楖栗橫拈師子牀，法法流通並東海。
日出行
作者：曹勛
朝代：宋

日出東海隅，照我草屋東。
屋東有榮木，光彩生曈矓。
春草凝碧色，春水生芙蓉。
江山發深秀，和氣翔春風。
六龍儼靈轡，萬物咸昭融。
羲和羲和，無曠爾職，無替爾功。
使吾兩目常明，兩耳常聰。
則吾將薦汝於上帝，而復子以重黎之封。
早行相州道中
作者：曹勛
朝代：宋

安陽道上晨沖融，西有雲氣成青紅。
四重欄干五滴水，五花競鬭相穹崇。
旁有臺殿峙鴟尾，上有翔翥如飛龍。
擎拳歎仰得未有，頗似西母居其中。
微臣一念到彼處，仙班趨揖殊從容。
跪奏內人遇至道，沆瀣一飲和氣充。
翛然退歸復故幹，神宇欲便摩青空。
仰看向來禮謁處，但見碧落相冥濛。
明月詞
作者：曹勛
朝代：宋

明月，明月。
出滄溟，歷丹闕。
飛蓋念西園，笙歌想南國。
靈波如電瀉高丘，雲幄和烟鎖空碧。
人間何事怨別離，自昔循環有今昔。
今昔雖同事不同，昔時宮館今荆棘。
漢家陵闕變池塘，吳楚江山異南北。
明月那知古與今，治亂昏明有通塞。
我願三綱不愆，四時不忒。
天地清寧，人物獲職。
白兔不見辱于蝦蟆，黄髮蒙照臨之大德。
非明月之宣功兮，則吾何知其爲順帝之則。